title: Deċiżjoni tal-Kummissjoni tal-1 ta’ Ġunju 2015 li tistabbilixxi l-Forum ta’ Livell Għoli dwar it-titjib tal-funzjonament tal-katina tal-provvista tal-ikel

text:
               2.6.2015

               MT

               Il-Ġurnal Uffiċjali tal-Unjoni Ewropea

               C 179/3

         DEĊIŻJONI TAL-KUMMISSJONI
   tal-1 ta’ Ġunju 2015
   li tistabbilixxi l-Forum ta’ Livell Għoli dwar it-titjib tal-funzjonament tal-katina tal-provvista tal-ikel
   (2015/C 179/03)
   IL-KUMMISSJONI EWROPEA
   Wara li kkunsidrat it-Trattat dwar il-Funzjonament tal-Unjoni Ewropea,
   Billi:

               (1)

               L-Artikolu 173(1) tat-Trattat assenja lill-Unjoni u lill-Istati Membri l-kompitu li jiżguraw li jeżistu l-kundizzjonijiet meħtieġa għall-kompetittività tal-industrija tal-Unjoni, b’mod partikolari billi jħeġġu ambjent favorevoli għall-kooperazzjoni bejn l-impriżi. L-Artikolu 173(2) b’mod partikolari jappella lill-Istati Membri biex jikkonsultaw lil xulxin, b’kuntatt mal-Kummissjoni u, fejn hemm bżonn, jikkoordinaw l-azzjonijiet tagħhom fil-qasam tal-industrija. Il-Kummissjoni tista’ tieħu kwalunkwe inizjattiva utli biex tippromwovi din il-koordinazzjoni.

               (2)

               Fl-2010, abbażi tar-rakkomandazzjoni mill-Grupp ta’ Livell Għoli dwar il-Kompetittività tal-Industrija tal-Agri-ikel [agroalimentari] u bl-implimentazzjoni tal-inizjattivi stabbiliti fil-komunikazzjoni “Katina tal-provvista alimentari fl-Ewropa li taħdem aħjar” tal-2009, il-Kummissjoni waqqfet grupp ta’ esperti, il-Forum ta’ Livell Għoli dwar it-titjib tal-funzjonament tal-katina tal-provvista tal-ikel (minn hawn 'il quddiem “il-Forum”) bil-għan li jgħinha fl-iżvilupp solidu tal-politika industrijali fis-settur agroalimentari.

               (3)

               Sal-2014, il-Forum ta’ Livell Għoli dwar it-titjib tal-funzjonament tal-katina tal-provvista tal-ikel, permezz ta’ approċċ olistiku, ikkontribwixxa għal analiżi estensiva tal-fatturi ewlenin li jiddeterminaw il-kompetittività tal-katina kollha tal-provvista tal-ikel. Huwa rrikonoxxa l-ħtieġa għall-konsistenza bejn l-oqsma kollha ta’ politika li jaffettwaw il-katina tal-ikel tal-Unjoni u b’mod partikolari dawk ta’: l-agrikoltura, is-sikurezza tal-ikel, in-nutriment u s-saħħa, l-ambjent, il-kummerċ, is-swieq finanzjarji, ir-riċerka u, b’mod aktar ġenerali, l-innovazzjoni u l-politika industrijali.

               (4)

               Fir-rapport finali tal-15 ta’ Ottubru 2014, is-47 membru tal-Forum talbu unanimament lill-Kummissjoni biex lill-Forum tagħtih mandat ġdid ħalli jkompli d-djalogu kostruttiv bejn il-partijiet konċernati Ewropej, kemm pubbliċi kif ukoll privati, fir-rigward ta’ kwistjonijiet ewlenin ta’ politika, u anke ta’ sfidi ġodda, li jaffettwaw il-kompetittività tal-katina kollha tal-provvista tal-ikel.

               (5)

               Ir-rapport finali jipprovdi li ċerti rakkomandazzjonijiet li jolqtu suġġetti differenti għandhom iservu ta’ bażi għal aktar diskussjonijiet u inizjattivi għall-Forum li jmiss; fosthom il-kompetittività u l-intrapriżi żgħar u ta’ daqs medju; il-prattiki kummerċjali bejn in-negozji; is-suq intern; l-aċċess għas-swieq; is-sostenibbiltà; id-dimensjoni soċjali l-innovazzjoni; il-prezzijiet. Fil-ġejjieni, jaf ikunu wkoll fiċ-ċentru tal-attivitajiet tal-Forum suġġetti oħra ta’ rilevanza għall-kompetittività tal-katina tal-provvista tal-ikel.

               (6)

               Il-ħidma tal-Forum għalhekk għandha tkompli.

               (7)

               Is-sħubija fil-Forum għandha tkun miftuħa għall-awtoritajiet nazzjonali mill-Istati Membri kollha biex jiġi ffaċilitat l-iskambjar tal-prattiki tajbin; għall-partijiet ikkonċernati rilevanti tal-industrija u s-soċjetà ċivili, partikolarment ir-rappreżentanti tal-konsumaturi, tat-trade unions u tal-organizzazzjonijiet nongovernattivi. Ir-rappreżentanza tal-organizzazzjonijiet privati għandha tiġi stabbilita abbażi ta’ sejħa pubblika għall-applikazzjonijiet biex tiġi żgurata rappreżentanza bbilanċjata tal-partijiet ikkonċernati.

               (8)

               Għandhom jiġu previsti regoli dwar l-iżvelar tal-informazzjoni mill-membri tal-Forum, mingħajr preġudizzju għar-regoli tal-Kummissjoni dwar is-sigurtà kif stabbiliti fl-Anness tad-Deċiżjoni tal-Kummissjoni Nru 2001/844/KE, KEFA, Euratom (1).

               (9)

               Id-dejta personali għandha tiġi pproċessata skont ir-Regolament (KE) Nru 45/2001 tal-Parlament Ewropew u tal-Kunsill (2).

               (10)

               Huwa xieraq li jiġi stipulat perjodu li matulu tiġi applikata din id-Deċiżjoni. Il-Kummissjoni se tikkunsidra fi żmien propizju, kemm hu xieraq li tingħata estensjoni,

         IDDEĊIEDIET KIF ĠEJ:
   Artikolu 1
   Suġġett
   Il-Forum ta’ Livell Għoli dwar it-Titjib tal-Funzjonament tal-Katina tal-provvista tal-Ikel, minn hawn 'il quddiem imsejjaħ “il-Forum”, huwa b’dan imwaqqaf b’effett mid-data tal-adozzjoni ta’ din id-Deċiżjoni.
   Artikolu 2
   Kompiti
   Il-Forum għandu jgħin lill-Kummissjoni bl-iżvilupp tal-politika industrijali fis-settur agroalimentari u bl-iżvilupp ta’ miżuri ta’ politika relatati li jikkontribwixxu għal funzjonament aħjar tal-katina tal-provvista tal-ikel. Għal dan l-għan, u fuq il-bażi tar-rakkomandazzjonijiet tar-rapport finali tal-Forum adottati fil-15 ta’ Ottubru 2014, huwa għandu jiffoka d-diskussjonijiet fuq suġġetti rilevanti bħalma huma:

               —

               Il-kompetittività tal-katina tal-ikel u l-SMEs,

               —

               Il-prattiki kummerċjali bejn in-negozji,

               —

               Is-Suq Intern,

               —

               L-aċċess għas-suq u l-kummerċ,

               —

               Is-sostenibbiltà,

               —

               Id-dimensjoni soċjali,

               —

               L-innovazzjoni,

               —

               Il-prezzijiet,

               —

               L-isfidi futuri li jinfluwenzaw il-kompetittività tal-katina tal-provvista tal-ikel.

         Artikolu 3
   Konsultazzjoni
   Il-Kummissjoni tista’ wkoll tikkonsulta lill-Forum rigward kwalunkwe kwistjoni oħra marbuta mal-funzjonament tal-katina tal-provvista tal-ikel fis-suq intern, sabiex tistabbilixxi rakkomandazzjonijiet ġodda.
   Artikolu 4
   Kompożizzjoni — Ħatra
   1.   Il-Forum għandu jkun kompost minn mhux iktar minn 50 membru.
   2.   Il-Forum għandu jkun magħmul minn dawn il-membri li ġejjin:

               (a)

               l-awtoritajiet nazzjonali ta’ Stati Membri li huma responsabbli għas-settur tal-ikel fil-livell ministerjali,

               (b)

               Organizzazzjonijiet li huma attivament involuti fl-industrija agroalimentari, u fil-kummerċ u d-distribuzzjoni ta’ prodotti agroalimentari fl-Unjoni,

               (c)

               assoċjazzjonijiet umbrella u federazzjonijiet li jirrappreżentaw is-setturi tal-agrikoltura, tal-industrija tal-ipproċessar tal-ikel, kif ukoll tal-kummerċ u tad-distribuzzjoni ta’ prodotti agroalimentari fl-Unjoni,

               (d)

               organizzazzjonijiet mhux governattivi b’għarfien espert fi kwistjonijiet marbuta mal-katina tal-provvista tal-ikel.

         3.   L-awtoritajiet nazzjonali tal-Istati Membri għandhom jinnominaw ir-rappreżentant tagħhom fil-grupp preparatorju msemmi fl-Artikolu 5(2).
   Il-membri l-oħra għandhom jinħatru mid-Direttur Ġenerali tad-Direttorat Ġenerali għas-Suq Intern, l-Industrija, l-Intraprenditorija u l-SMEs minn organizzazzjonijiet b’kompetenza fl-oqsma msemmija fl-Artikolu 2 u l-Artikolu 3 u li jkunu wieġbu għas-sejħa għall-applikazzjonijiet. Dawn l-organizzazzjonijiet għandhom jinnominaw lir-rappreżentanti tagħhom fil-Forum u fil-grupp preparatorju msemmi fl-Artikolu 5(2).
   Il-Kummissjoni tista’ tirrifjuta rappreżentant nominat minn organizzazzjoni jekk tqis li, għal raġunijiet ġustifikati speċifikati fir-regoli tal-proċeduri tal-grupp, in-nomina ma tkunx xierqa. F’każijiet bħal dawn, l-organizzazzjoni kkonċernata għandha tintalab tinnomina rappreżentant ieħor.
   4.   Il-membri għandhom jinħatru għall-perjodu sħiħ li matulu tapplika din id-Deċiżjoni. Għandhom jibqgħu fil-kariga sa meta jiġu ssostitwiti skont il-paragrafu 5 jew sa meta jispiċċalhom il-mandat.
   5.   Il-Membri jistgħu jiġu ssostitwiti għall-bqija tal-perjodu tal-ħatra tagħhom fi kwalunkwe wieħed mill-każijiet li ġejjin:

               (a)

               meta jirreżenjaw;

               (b)

               meta ma jibqgħux f’pożizzjoni li jikkontribwixxu b’mod effettiv għax-xogħol tal-Forum;

               (c)

               meta ma jirrispettawx l-Artikolu 339 tat-Trattat.

         6.   l-ismijiet tal-membri għandhom jiġu ppubblikati fuq is-sit elettroniku tad-Direttorat Ġenerali għas-Suq Intern, l-Industrija, l-Intraprenditorija u l-SMEs u fir-'Reġistru tal-Gruppi ta’ Esperti tal-Kummissjoni u Entitajiet Oħra Simili (minn hawn 'il quddiem, “ir-Reġistru”)
   L-ismijiet tal-membri għandhom jinġabru, jiġu mmaniġġjati u ppubblikati skont ir-Regolament (KE) Nru 45/2001.
   Artikolu 5
   Funzjonament
   1.   Il-Forum għandu jkun ippresedut minn rappreżentant tal-Kummissjoni. Il-Forum għandu jipproduċi rapport finali dwar l-attivitajiet tiegħu, indirizzat lill-Kummissjoni.
   2.   Grupp ta’ tħejjija, minn issa 'l quddiem imsejjaħ il-“grupp tax-sherpa”, għandu jħejji d-dibattiti, id-dokumenti ta’ pożizzjoni u l-opinjonijiet sabiex jitfassal ir-rapport finali tal-Forum. Il-grupp tax-sherpa għandu jkun kompost minn rappreżentanti għoljin ta’ kull membru tal-Forum. Għandu jkun ippresedut minn rappreżentant tal-Kummissjoni.
   3.   Bi qbil mas-servizzi tal-Kummissjoni, il-Forum jista’ jistabbilixxi sottogruppi biex jeżaminaw kwistjonijiet speċifiċi skont mandat definit mill-Forum jew mill-grupp tax-sherpa. Kif jintemmilhom il-mandat, dawn is-sottogruppi għandhom jiġu xolti.
   4.   Ir-rappreżentant tal-Kummissjoni jista’ jistieden esperti b’kompetenza speċifika f’suġġett li jkun fuq l-aġenda biex jieħdu sehem fil-ħidma tal-Forum, tal-grupp tax-sherpa jew ta’ sottogruppi, skont il-bżonn. Barra minn hekk, ir-rappreżentant tal-Kummissjoni jista’ jagħti l-istatus ta’ osservatur lil individwi jew organizzazzjonijiet kif inhu definit fir-Regola 8(3) tar-regoli orizzontali dwar il-gruppi ta’ esperti u l-pajjiżi kandidati.
   5.   Il-laqgħat tal-Forum, tal-grupp tax-sherpa u s-sottogruppi ġeneralment għandhom isiru fi proprjetajiet tal-Kummissjoni. Il-Kummissjoni għandha tipprovdi servizzi segretarjali. Uffiċjali oħra tal-Kummissjoni li huma interessati fix-xogħol jistgħu jieħdu sehem fil-laqgħat tal-Forum, tal-grupp tax-sherpas u tas-sottogruppi.
   6.   Il-membri tal-Forum, ir-rappreżentanti tagħhom fil-gruppi tax-sherpa u fis-sottogruppi, kif ukoll l-esperti u l-osservaturi mistiedna, għandhom jikkonformaw mal-obbligi tas-segretezza professjonali stabbiliti fit-Trattati u fir-regoli ta’ implimentazzjoni tagħhom, kif ukoll mar-regoli tal-Kummissjoni dwar is-sigurtà fir-rigward tal-ħarsien tal-informazzjoni klassifikata tal-UE, stabbiliti fl-Anness tad-Deċiżjoni tal-Kummissjoni 2001/844/KE, KEFA, Euratom. Jekk jonqsu milli jħarsu dawn l-obbligi, il-Kummissjoni tista’ tieħu l-miżuri xierqa kollha.
   7.   Il-Kummissjoni tippubblika d-dokumenti kollha dwar l-attivitajiet imwettqa mill-Forum (bħall-aġendi, il-minuti u s-sottomissjonijiet tal-parteċipanti) jew fir-Reġistru inkella permezz ta’ ħolqa mir-Reġistru għal sit elettroniku apposta. Dokument ma jiġix ippubblikat jekk l-iżvelar tiegħu jdgħajjef il-protezzjoni ta’ interess pubbliku jew privat kif definit fl-Artikolu 4 tar-Regolament (KE) Nru 1049/2001 tal-Parlament Ewropew u tal-Kunsill (3).
   Meta jkun meħtieġ, il-Kummissjoni tista’ tittraduċi dawn id-dokumenti jew parti minnhom fil-lingwi uffiċjali kollha tal-Unjoni.
   Artikolu 6
   L-ispejjeż tal-laqgħat
   1.   Il-parteċipanti fl-attivitajiet tal-Forum, fil-grupp tax-sherpa u fis-sottogruppi ma għandhomx jitħallsu għas-servizzi li jagħtu.
   2.   L-ispejjeż tal-ivvjaġġar u tas-sussistenza mġarrba minn dawk li jieħdu sehem fl-attivitajiet tal-Forum, fil-grupp tax-sherpa jew fis-sottogruppi għandhom jitħallsu lura mill-Kummissjoni skont id-dispożizzjonijiet li jkunu fis-seħħ fil-Kummissjoni.
   3.   Dawk l-ispejjeż għandhom jitħallsu lura fil-limiti tal-approprjazzjonijiet disponibbli, allokati skont il-proċedura annwali għall-allokazzjoni tar-riżorsi.
   Artikolu 7
   Applikabbiltà
   Din id-Deċiżjoni tiskadi fil-31 ta’ Diċembru 2019.

      Magħmul fi Brussell, l-1 ta’ Ġunju 2015.

            Għall-Kummissjoni

         Elżbieta BIEŃKOWSKA

            Membru tal-Kummissjoni

      (1)  Id-Deċiżjoni tal-Kummissjoni 2001/844/KE, KEFA, Euratom tad-29 ta’ Novembru 2001 li temenda r-Regoli Interni tal-Proċedura (ĠU L 317, 3.12.2001, p. 1).

      (2)  Ir-Regolament (KE) Nru 45/2001 tal-Parlament Ewropew u tal-Kunsill tat-18 ta’ Diċembru 2000 dwar il-protezzjoni tal-individwi fir-rigward tal-ipproċessar ta’ data personali mill-istituzzjonijiet u l-korpi tal-Komunità u dwar il-movement liberu ta’ dak id-data (ĠU L 8, 12.1.2001, p. 1).

      (3)  Ir-Regolament (KE) Nru 1049/2001 tal-Parlament Ewropew u tal-Kunsill tat-30 ta’ Mejju 2001 dwar l-aċċess pubbliku għad-dokumenti tal-Parlament Ewropew, tal-Kunsill u tal-Kummissjoni (ĠU L 145, 31.5.2001, p. 43).


title: 2010/527/UE: Deċiżjoni tal-Parlament Ewropew tal- 5 ta’ Mejju 2010 dwar l-għeluq tal-kontijiet taċ-Ċentru Ewropew għall-Monitoraġġ tad-Droga u d-Dipendenza fuq id-Droga għas-sena finanzjarja 2008

text:
               25.9.2010

               MT

               Il-Ġurnal Uffiċjali tal-Unjoni Ewropea

               L 252/163

         DEĊIŻJONI TAL-PARLAMENT EWROPEW
   tal-5 ta’ Mejju 2010
   dwar l-għeluq tal-kontijiet taċ-Ċentru Ewropew għall-Monitoraġġ tad-Droga u d-Dipendenza fuq id-Droga għas-sena finanzjarja 2008
   (2010/527/UE)
   IL-PARLAMENT EWROPEW,
   wara li kkunsidra l-kontijiet annwali definittivi taċ-Ċentru Ewropew għall-Monitoraġġ tad-Droga u d-Dipendenza fuq id-Droga għas-sena finanzjarja 2008,
   wara li kkunsidra r-rapport tal-Qorti tal-Awdituri dwar il-kontijiet annwali taċ-Ċentru Ewropew għall-Monitoraġġ tad-Droga u d-Dipendenza fuq id-Droga għas-sena finanzjarja 2008, flimkien mat-tweġibiet taċ-Ċentru (1),
   wara li kkunsidra r-rakkomandazzjoni tal-Kunsill tas-16 ta’ Frar 2010 (5827/2010 – C7-0061/2010),
   wara li kkunsidra l-Artikolu 276 tat-Trattat KE, u l-Artikolu 319 tat-Trattat dwar il-Funzjonament tal-Unjoni Ewropea,
   wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (2), u b’mod partikolari l-Artikolu 185 tiegħu,
   wara li kkunsidra r-Regolament tal-Kunsill (KE) Nru 1920/2006 tal-Parlament Ewropew u tal-Kunsill tat-12 ta’ Diċembru 2006 dwar it-twaqqif ta’ Ċentru Ewropew għall-Monitoraġġ tad-Droga u d-Dipendenza fuq id-Droga (3), u b’mod partikolari l-Artikolu 15 tiegħu,
   li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju ta’ qafas għall-korpi msemmija fl-Artikolu 185 tar-Regolament (KE, Euratom) Nru 1605/2002 (4), u b’mod partikulari l-Artikolu 94 tiegħu,
   wara li kkunsidra l-Artikolu 77 u l-Anness VI tar-Regoli ta’ Proċedura tiegħu,
   wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għal-Libertajiet Ċivili, il-Ġustizzja u l-Intern (A7-0067/2010),

               1.

               Japprova l-għeluq tal-kontijiet taċ-Ċentru Ewropew ta’ Monitoraġġ għad-Drogi u d-Dipendenza mid-Drogi għas-sena finanzjarja 2008;

               2.

               Jagħti istruzzjonijiet lill-President tiegħu biex jgħaddi din id-deċiżjoni lid-direttur taċ-Ċentru Ewropew għall-Monitoraġġ tad-Droga u d-Dipendenza fuq id-Droga, lill-Kunsill, lill-Kummissjoni u lill-Qorti tal-Awdituri, u biex jiżgura li tiġi ppubblikata f’Il-Ġurnal Uffiċjali tal-Unjoni Ewropea (serje L).

            Il-President

         Jerzy BUZEK

            Is-Segretarju Ġenerali

         Klaus WELLE

      (1)  ĠU C 304, 15.12.2009, p. 148.

      (2)  ĠU L 248, 16.9.2002, p. 1.

      (3)  ĠU L 376, 27.12.2006, p. 1.

      (4)  ĠU L 357, 31.12.2002, p. 72.


title: Deċiżjoni tal-Parlament Ewropew tal-5 ta' Mejju 2010 dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2008, Taqsima IV – Qorti tal-Ġustizzja

text:
               25.9.2010

               MT

               Il-Ġurnal Uffiċjali tal-Unjoni Ewropea

               L 252/85

         DEĊIŻJONI TAL-PARLAMENT EWROPEW
   tal-5 ta' Mejju 2010
   dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2008, Taqsima IV – Qorti tal-Ġustizzja
   (2010/500/UE)
   IL-PARLAMENT EWROPEW,
   wara li kkunsidra l-baġit ġenerali tal-Unjoni Ewropea għas-sena finanzjarja 2008 (1),
   wara li kkunsidra l-kontijiet annwali definittivi tal-Komunitajiet Ewropej għas-sena finanzjarja 2008 – Volum I (C7-0175/2009) (2),
   wara li kkunsidra r-rapport annwali tal-Qorti tal-Ġustizzja għall-awtorità ta' kwittanza dwar il-verifiki interni mwettqa fl-2008,
   wara li kkunsidra r-rapport annwali tal-Qorti tal-Awdituri dwar l-implimentazzjoni tal-baġit għas-sena finanzjarja 2008, flimkien mar-risposti tal-istituzzjonijiet (3),
   wara li kkunsidra d-dikjarazzjoni ta' assigurazzjoni dwar l-affidabilità tal-kontijiet, kif ukoll il-legalità u r-regolarità tat-tranżazzjonijiet li fuqhom huma bbażati, ipprovduta mill-Qorti tal-Awdituri skont l-Artikolu 248 tat-Trattat KE (4),
   wara li kkunsidra l-Artikolu 272(10) u l-Artikoli 274, 275 u 276 tat-Trattat KE u l-Artikolu 314(10) u l-Artikoli 317, 318 u 319 tat-Trattat dwar il-Funzjonament tal-Unjoni Ewropea,
   wara li kkunsidra r-Regolament tal-Kunsill (KE, Euratom) Nru 1605/2002 tal-25 ta' Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (5), u b'mod partikolari l-Artikoli 50, 86, 145, 146 u 147 tiegħu,
   wara li kkunsidra l-Artikolu 77 u l-Anness VI tar-Regoli ta' Proċedura tiegħu,
   wara li kkunsidra r-rapport tal-Kumitat għall-Kontroll tal-Baġit (A7-0079/2010),

               1.

               Jagħti l-kwittanza lir-Reġistrar tal-Qorti tal-Ġustizzja dwar l-implimentazzjoni tal-baġit tagħha għas-sena finanzjarja 2008;

               2.

               Jippreżenta l-kummenti tiegħu fir-riżoluzzjoni t' hawn taħt;

               3.

               Jagħti istruzzjonijiet lill-President tiegħu biex jgħaddi din id-deċiżjoni u r-riżoluzzjoni li hi parti integrali minnha lill-Kunsill, lill-Kummissjoni, lill-Qorti tal-Ġustizzja tal-Unjoni Ewropea, lill-Qorti tal-Awdituri, lill-Ombudsman Ewropew u lill-Kontrollur Ewropew għall-Protezzjoni tad-Data, u biex jiżgura li tiġi ppubblikata f'Il-Ġurnal Uffiċjali tal-Unjoni Ewropea (serje L).

            Il-President

         Jerzy BUZEK

            Is-Segretarju Ġenerali

         Klaus WELLE

      (1)  ĠU L 71, 14.3.2008.

      (2)  ĠU C 273, 13.11.2009, p. 1.

      (3)  ĠU C 269, 10.11.2009, p. 1.

      (4)  ĠU C 273, 13.11.2009, p. 122.

      (5)  ĠU L 248, 16.9.2002, p. 1.
    ---documentbreak---

               25.9.2010

               MT

               Il-Ġurnal Uffiċjali tal-Unjoni Ewropea

               L 252/86

         RIŻOLUZZJONI TAL-PARLAMENT EWROPEW
   tal-5 ta’ Mejju 2010
   li tinkludi kummenti li jagħmlu parti integrali mid-deċiżjoni dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2008, Taqsima IV – Qorti tal-Ġustizzja
   IL-PARLAMENT EWROPEW,
   wara li kkunsidra l-baġit ġenerali tal-Unjoni Ewropea għas-sena finanzjarja 2008 (1),
   wara li kkunsidra l-kontijiet annwali definittivi tal-Komunitajiet Ewropej għas-sena finanzjarja 2008 – Volum I (C7-0175/2009) (2),
   wara li kkunsidra r-rapport annwali tal-Qorti tal-Ġustizzja għall-awtorità ta’ kwittanza dwar il-verifiki interni mwettqa fl-2008,
   wara li kkunsidra r-Rapport Annwali tal-Qorti tal-Awdituri dwar l-implimentazzjoni tal-baġit għas-sena finanzjarja 2008, flimkien mar-risposti tal-istituzzjonijiet (3),
   wara li kkunsidra d-dikjarazzjoni ta’ assigurazzjoni dwar l-affidabilità tal-kontijiet, kif ukoll il-legalità u r-regolarità tat-tranżazzjonijiet li fuqhom huma bbażati, ipprovduta mill-Qorti tal-Awdituri skont l-Artikolu 248 tat-Trattat KE (4),
   wara li kkunsidra l-Artikolu 272(10) u l-Artikoli 274, 275 u 276 tat-Trattat KE u l-Artikolu 314(10) u l-Artikoli 317, 318 u 319 tat-Trattat dwar il-Funzjonament tal-Unjoni Ewropea,
   wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (5) (Regolament Finanzjarju), u b’mod partikolari l-Artikoli 50, 86, 145, 146 u 147 tiegħu,
   wara li kkunsidra l-Artikolu 77 u l-Anness VI tar-Regoli ta’ Proċedura tiegħu,
   wara li kkunsidra r-rapport tal-Kumitat għall-Kontroll tal-Baġit (A7-0079/2010),

               1.

               Jinnota li fl-2008, il-Qorti Ewropea tal-Ġustizzja (ECJ) kellha approprjazzjonijiet ta’ impenn disponibbli li kienu jammontaw għal total ta’ EUR 297 miljun (2007: EUR 275 miljun), b’rata ta’ utilizzazzjoni ta’ 98,20 %, ogħla mill-medja tal-istituzzjonijiet l-oħra (95,67 %);

               2.

               Jinnota li l-Qorti tal-Awdituri (ECA) fir-rapport annwali tagħha indikat li l-verifika tagħha ta’ kuntratt li kkonkludiet il-Qorti Ewropea tal-Ġustizzja għall-provvediment ta’ servizzi (wara proċedura miftuħa konġunta tas-sejħa għall-offerti għall-akkwisti ma’ Stat Membru) uriet nuqqasijiet fis-sistema ta’ kontroll intern waqt il-proċedura ta’ din is-sejħa għall-offerti; jinnota li l-Qorti tal-Awdituri sabet li dawn wasslu għal skadenza qasira ħafna biex l-offerenti setgħu jiksbu l-ispeċifikazzjonijiet tas-sejħa għall-offerti (ksur tal-Artikolu 98 tar-Regolament Finanzjarju), għal tħabbira fin-notifika tal-kuntratt kemm tal-obbligu li l-offerti jiġu sottomessi b’lingwa waħda biss (ksur tal-Artikolu 125c tar-Regoli Implimentattivi (6) (IR) tar-Regolament Finanzjarju) kif ukoll għal laqgħa privata għall-ftuħ tal-offerti (ksur tal-Artikolu 118(3) IR);

               3.

               Jinnota l-kjarifika li ngħatat mill-Qorti Ewropea tal-Ġustizzja, b’mod partikolari, li l-iskeda, għalkemm stretta, osservat l-iskadenzi stipulati mir-Regolament Finanzjarju; jinnota li l-iskadenza qasira kienet ikkawżata mill-ħtieġa li jingħata l-kuntratt f’data li kienet tippermetti lill-offerent biex jibda jopera mat-tlestija tal-kumpless tal-bini l-ġdid, kif ukoll mill-ħtieġa li jingħata żmien bizzejjed lill-offerenti biex jippreparaw l-offerta tagħhom;

               4.

               Jinnota wkoll il-kjarifika tal-Qorti Ewropea tal-Ġustizzja li n-notifika tal-kuntratt ipprovduta għall-offerti ngħatat bil-Franċiż biss (l-użanza fil-prattika tal-Istat Membru kkonċernat) minħabba nuqqas ta’ koordinazzjoni, filwaqt li d-dokumenti tal-kuntratt kienu jipprevedu li l-offerti jistgħu jintefgħu f’xi waħda mil-lingwi uffiċjali tal-Unjoni Ewropea, kif ukoll il-kjarifika li jekk xi offerenti xtaqu jattendu għal-laqgħa tal-kumitat għall-ftuħ tal-offerti, dawn kienu se jingħatw il-permess biex jattendu;

               5.

               Japprova l-proposta tal-Qorti tal-Awdituri li l-Qorti Ewropea tal-Ġustizzja għandha tistabbilixxi proċeduri tal-akkwist imtejba sabiex tgħin lis-servizzi li jawtorizzaw jorganizzaw proċeduri tas-sejħiet għall-offerti u jikkontrollaw l-osservanza mal-obbligi regolatorji;

               6.

               Jinnota li barra l-kummenti dwar il-proċedura tas-sejħa għall-offerti għall-akkwisti msemmija hawn fuq, ir-rapport tal-Qorti tal-Awdituri ma ġibidx l-attenzjoni għal osservazzjonijiet oħra dwar il-Qorti Ewropea tal-Ġustizzja;

               7.

               Jinnota b’sodisfazzjon il-ġestjoni effikaċi tal-Unità tal-Verifika Interna tal-Qorti Ewropea tal-Ġustizzja li ġiet stabbilita dan l-aħħar, u jilqa’ r-rakkomandazzjonijiet tagħha dwar il-validazzjoni, l-awtorizzazzjoni u l-pagament tal-ispejjeż, kif ukoll il-fatt li r-rakkomandazzjonijiet twettqu, b’mod partikulari, ir-reviżjoni tas-sistema tad-delega u t-termini tas-sottodelega, l-awtovalutazzjoni tas-sistemi tal-verifika interna, iż-żieda fin-numru ta’ verifiki ex-post u titjib fil-proċeduri tad-dokumentazzjoni; jinnota wkoll ir-riżultati tal-verifika dwar il-konformità mal-obbligi leġiżlattivi rigward ir-rappurtar u l-iżvelar ta’ informazzjoni baġitarja u finanzjarja, li wasslu għal miżuri li tejbu l-ġestjoni u l-kontroll intern ta’ kuntratti pubbliċi, kif ukoll il-verifiki dwar il-proċeduri tal-akkwist għal-librerija u dwar l-allowance ta’ kumpens;

               8.

               Jilqa’ t-tnaqqis kontinwu fit-tul tal-proċedimenti quddiem il-Qorti Ewropea tal-Ġustizzja, b’mod partikulari, tnaqqis sinifikanti fit-tul tal-proċedimenti għal deċiżjonijiet preliminari; jinnota t-tnaqqis fin-numru ta’ każijiet kompluti (333 verdett u 161 ordni meta mqabblin ma’ 379 u 172 rispettivament fl-2007); madankollu, jieħu nota li n-numru ta’ każijiet għal deċiżjonijiet preliminari kien ħafna akbar; jinnota wkoll li fl-2008 n-numru ta’ każijiet sottomessi (592) kien l-ogħla sa mill-1979, u dan wassal għal żieda żgħira fin-numru ta’ każijiet pendenti sa tmiem l-2008 (767 każ; 741 każ sa tmiem l-2007);

               9.

               Jilqa’ l-fatt li l-Qorti tal-Prim’ Istanza fl-2008 wriet żieda ta’ 52 % fin-numru ta’ każijiet deċiżi, kif ukoll ċertu tnaqqis fit-tul tal-proċedimenti; madankollu jinnota li n-numru ta’ każijiet ġodda fl-2008 kien eċċezzjonalment għoli, (629 każ ġdid meta mqabbel ma’ 522 fl-2007) u għalhekk il-każijiet pendenti b’lura komplew jiżdiedu anke għall-Qorti tal-Prim’ Istanza (minn 1 154 fl-2007 għal 1 178 fl-2008);

               10.

               Jinnota li filwaqt li t-Tribunal tas-Servizz Ċivili, li fl-2008 għadda mill-ewwel tiġdid parzjali triennali tiegħu, għalaq anqas każijiet milli fl-2007, madankollu, in-numru ta’ każijiet pendenti naqas bi ftit (minn 235 fl-2007 għal 217 fl-2008) minħabba numru konsiderevolment iżgħar ta’ applikazzjonijiet ġodda (111 meta mqabbla ma’ 157 fl-2007);

               11.

               Jilqa’ s-sistema integrata ġdida għall-kontroll tal-ġestjoni u tal-finanzi (SAP), li bdiet taħdem mill-1 ta’ Jannar 2008, li ppermettiet iffrankar fil-baġit u titjib fl-effiċjenza għat-tliet istituzzjonijiet involuti (il-Kunsill, il-Qorti Ewropea tal-Ġustizzja u l-Qorti tal-Awdituri);

               12.

               Jilqa’ l-koperazzjoni interistituzzjonali li għaddejja b’suċċess mal-Qorti tal-Awdituri fir-rigward tat-taħriġ;

               13.

               Jinnota s-segwitu min-naħa tal-Qorti Ewropea tal-Ġustizzja għall-osservazzjonijiet mill-Parlament u mill-Qorti Ewropea tal-Awdituri fi kwittanzi u rapporti preċedenti, u b’mod partikulari, jilqa’ l-miżuri li ttieħdu biex titwaqqaf proċedura ta’ għażla għar-reklutaġġ ta’ aġenti kuntrattwali awżilarji; madankollu, jiddispjaċih li l-Qorti Ewropea tal-Ġustizzja qed taħsibha biex tippubblika d-dikjarazzjonijiet tal-interessi finanzjarji tal-membri tagħha, u jtenni s-suġġeriment tiegħu biex din il-prattika terġa’ tiġi kkunsidrata;

               14.

               Ifaħħar lill-Qorti Ewropea tal-Ġustizzja għall-prattika stabbilita tagħha li tinkludi kapitolu fir-rapport tal-attivitajiet tagħha li jispjega fil-qosor is-segwitu mogħti matul is-sena għad-deċiżjonijijet ta’ kwittanza preċedenti tal-Parlament u r-rapporti tal-Qorti tal-Awdituri.

      (1)  ĠU L 71, 14.3.2008

      (2)  ĠU C 273, 13.11.2009, p. 1.

      (3)  ĠU C 269, 10.11.2009, p. 1.

      (4)  ĠU C 273, 13.11.2009, p. 122.

      (5)  ĠU L 248, 16.9.2002, p. 1.

      (6)  Regolament tal-Kummissjoni (KE, Euratom) Nru 2342/2002 tat-23 ta’ Diċembru 2002 li jippreskrivi regoli dettaljati għall-implimentazzjoni tar-Regolament (KE, Euratom) Nru 1605/2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (ĠU L 357, 31.12.2002, p. 1).


title: 2012/364/UE: Deċiżjoni tal-Kunsill tal- 25 ta' Ġunju 2012 dwar il-pożizzjoni li għandha tittieħed mill-Unjoni Ewropea fil-Kumitat Konġunt taż-ŻEE dwar emenda għall-Anness II (Regolamenti tekniċi, standards, ittestjar u ċertifikazzjoni) għall-Ftehim taż-ŻEE

text:
                  7.7.2012

                  MT

                  Il-Ġurnal Uffiċjali tal-Unjoni Ewropea

                  L 177/5

            DEĊIŻJONI TAL-KUNSILL
      tal-25 ta' Ġunju 2012
      dwar il-pożizzjoni li għandha tittieħed mill-Unjoni Ewropea fil-Kumitat Konġunt taż-ŻEE dwar emenda għall-Anness II (Regolamenti tekniċi, standards, ittestjar u ċertifikazzjoni) għall-Ftehim taż-ŻEE
      (2012/364/UE)
      IL-KUNSILL TAL-UNJONI EWROPEA,
      Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikoli 43(2), 114(1) u 207(2), flimkien ma’ 218(9) tiegħu,
      Wara li kkunsidra r-Regolament tal-Kunsill (KE) Nru 2894/94 tat-28 ta’ Novembru 1994 dwar l-arranġamenti għall-implimentazzjoni tal-Ftehim dwar iż-Żona Ekonomika Ewropea (1), u b’mod partikolari l-Artikolu 1(3) tiegħu,
      Wara li kkunsidra l-proposta mill-Kummissjoni Ewropea,
      Billi:

                  (1)

                  Ir-Regolament (KE) Nru 764/2008 tal-Parlament Ewropew u tal-Kunsill tad-9 ta’ Lulju 2008 li jistabbilixxi l-proċeduri relatati mal-applikazzjoni ta’ ċerti regoli tekniċi nazzjonali għal prodotti legalment kummerċjalizzati fi Stat Membru ieħor u li jirrevoka d-Deċiżjoni Nru 3052/95/KE (2) għandu jkun inkorporat fil-Ftehim dwar iż-Żona Ekonomika Ewropea (“Ftehim ŻEE”).

                  (2)

                  Ir-Regolament (KE) Nru 765/2008 tal-Parlament Ewropew u tal-Kunsill tad-9 ta’ Lulju 2008 li jistabbilixxi r-rekwiżiti għall-akkreditament u għas-sorveljanza tas-suq relatati mal-kummerċjalizzazzjoni ta’ prodotti (3) għandu jkun inkorporat fil-Ftehim ŻEE.

                  (3)

                  Id-Deċiżjoni Nru 768/2008/KE tal-Parlament Ewropew u tal-Kunsill tad-9 ta’ Lulju 2008 dwar qafas komuni għall-kummerċjalizzazzjoni ta’ prodotti (4) għandha tkun inkorporata fil-Ftehim ŻEE.

                  (4)

                  Id-Deċiżjoni Nru 768/2008/KE tistabbilixxi prinċipji komuni u dispożizzjonijiet ta’ referenza għal leġiżlazzjoni futura li tarmonizza l-kundizzjonijiet għall-kummerċjalizzazzjoni ta’ prodotti, kif ukoll test ta’ referenza għal-leġiżlazzjoni eżistenti.

                  (5)

                  Ir-Regolament (KE) Nru 764/2008 iħassar id-Deċiżjoni Nru 3052/95/KE tal-Parlament Ewropew u tal-Kunsill tat-13 ta’ Diċembru 1995 li tistabbilixxi proċedura għall-iskambju tat-tagħrif dwar il-miżuri nazzjonali li jidderogaw mill-prinċipju tal-moviment liberu tal-merkanzija ġewwa l-Komunità (5) li hi inkorporata fil-Ftehim ŻEE. Il-Ftehim ŻEE għandu għalhekk jiġi emendat sabiex jieħu kont tad-Deċiżjoni Nru 768/2008/KE

                  (6)

                  Ir-Regolament (KE) Nru 765/2008 iħassar ir-Regolament tal-Kunsill (KEE) Nru 339/93 tat-8 ta’ Frar 1993 dwar kontrolli għall-konformità mar-regoli dwar is-sigurtà tal-prodotti fil-każ ta’ prodotti importati minn pajjiżi terzi (6), li hu inkorporat fil-Ftehim ŻEE. Il-Ftehim ŻEE għandu għalhekk jiġi emendat sabiex jieħu kont tad-Deċiżjoni Nru 768/2008/KE.

                  (7)

                  Id-Deċiżjoni Nru 768/2008/KE tħassar id-Deċiżjoni tal-Kunsill 93/465/KEE tat-22 ta’ Lulju 1993 dwar il-moduli għall-fażijiet differenti tal-proċeduri tal-evalwazzjoni tal-konformità u tar-regoli għat-twaħħil u l-użu tal-marka ta’ konformità KE, li huma intenzjonati sabiex jiġu użati fid-direttivi dwar l-armonizzazzjoni teknika (7) li hi inkorporata fil-Ftehim ŻEE. Il-Ftehim ŻEE għandu għalhekk jiġi emendat sabiex jieħu kont tad-Deċiżjoni Nru 768/2008/KE.

                  (8)

                  Għalhekk, l-Anness II għall-Ftehim ŻEE għandu jiġi emendat kif xieraq.

                  (9)

                  Għalhekk, il-pożizzjoni tal-Unjoni fil-Kumitat Konġunt taż-ŻEE għandha tkun ibbażata fuq l-abbozz ta’ Deċiżjoni mehmuż,

            ADOTTA DIN ID-DEĊIŻJONI:
      Artikolu 1
      Il-pożizzjoni li għandha tittieħed mill-Unjoni fil-Kumitat Konġunt taż-ŻEE dwar l-emenda proposta għall-Anness II (Regolamenti tekniċi, standards, ittestjar u ċertifikazzjoni) għall-Ftehim taż-ŻEE tkun ibbażata fuq l-abbozz ta’ Deċiżjoni tal-Kumitat Konġunt taż-ŻEE mehmuż ma’ din id-Deċiżjoni.
      Artikolu 2
      Din id-Deċiżjoni tidħol fis-seħħ fil-jum tal-adozzjoni tagħha.

         Magħmul fil-Lussemburgu, il-25 ta’ Ġunju 2012.

               Għall-Kunsill

               Il-President

            C. ASHTON

         (1)  ĠU L 305, 30.11.1994, p. 6 [Mhux disponibbli bil-Malti].

         (2)  ĠU L 218, 13.8.2008, p. 21.

         (3)  ĠU L 218, 13.8.2008, p. 30.

         (4)  ĠU L 218, 13.8.2008, p. 82.

         (5)  ĠU 321, 30.12.1995, p. 1.

         (6)  ĠU 40, 17.2.1993, p. 1.

         (7)  ĠU L 220, 30.8.1993, p. 23. [Mhux disponibbli bil-Malti].

         ABBOZZ
         DEĊIŻJONI Nru …/2012 TAL-KUMITAT KONĠUNT TAŻ-ŻEE
         ta’
         li temenda l-Anness II (Regolamenti tekniċi, standards, ittestjar u ċertifikazzjoni) ta’ mal-Ftehim taż-ŻEE
         IL-KUMITAT KONĠUNT TAŻ-ŻEE,
         Wara li kkunsidra l-Ftehim dwar iż-Żona Ekonomika Ewropea, kif emendat mill-Protokoll li jaġġusta l-Ftehim dwar iż-Żona Ekonomika Ewropea, u b’mod partikolari l-Artikolu 98 tiegħu,
         Billi:

                     (1)

                     Ir-Regolament (KE) Nru 764/2008 tal-Parlament Ewropew u tal-Kunsill tad-9 ta' Lulju 2008 li jistabbilixxi l-proċeduri relatati mal-applikazzjoni ta' ċerti regoli tekniċi nazzjonali għal prodotti legalment kummerċjalizzati fi Stat Membru ieħor (1) għandu jkun inkorporat fil-Ftehim dwar iż-Żona Ekonomika Ewropea (ŻEE).

                     (2)

                     Ir-Regolament (KE) Nru 765/2008 tal-Parlament Ewropew u tal-Kunsill tad-9 ta’ Lulju 2008 li jistabbilixxi r-rekwiżiti għall-akkreditament u għas-sorveljanza tas-suq relatati mal-kummerċjalizzazzjoni ta’ prodotti (2) għandu jkun inkorporat fil-Ftehim ŻEE.

                     (3)

                     Id-Deċiżjoni Nru 768/2008/KE tal-Parlament Ewropew u tal-Kunsill tad-9 ta’ Lulju 2008 dwar qafas komuni għall-kummerċjalizzazzjoni ta' prodotti (3) għandha tkun inkorporata fil-Ftehim ŻEE.

                     (4)

                     Id-Deċiżjoni Nru 768/2008/KE tistabbilixxi prinċipji komuni u dispożizzjonijiet ta’ referenza għal leġiżlazzjoni tal-ġejjieni li tarmonizza l-kundizzjonijiet għall-kummerċjalizzazzjoni ta’ prodotti, kif ukoll test ta’ referenza għal-leġiżlazzjoni eżistenti.

                     (5)

                     Ir-Regolament (KE) Nru 764/2008 jirrevoka d-Deċiżjoni Nru 3052/95/KE tal-Parlament Ewropew u tal-Kunsill tat-13 ta’ Diċembru 1995 li tistabbilixxi proċedura għall-iskambju tat-tagħrif dwar il-miżuri nazzjonali li jidderogaw mill-prinċipju tal-moviment liberu tal-merkanzija ġewwa l-Komunità (4) li hi inkorporata fil-Ftehim ŻEE. Il-Ftehim ŻEE għandu għalhekk jiġi emendat sabiex jieħu kont tad-Deċiżjoni Nru 768/2008/KE.

                     (6)

                     Ir-Regolament (KE) Nru 765/2008 tat-8 ta’ Frar 1993 dwar kontrolli għall-konformità mar-regoli dwar is-sigurtà tal-prodotti fil-każ ta’ prodotti importati minn pajjiżi terzijirrevoka r-Regolament tal-Kunsill (KEE) Nru 339/93 (5), li hu inkorporat fil-Ftehim ŻEE. Il-Ftehim ŻEE għandu għalhekk jiġi emendat sabiex jieħu kont tad-Deċiżjoni Nru 768/2008/KE.

                     (7)

                     Id-Deċiżjoni Nru 768/2008/KE tirrevoka d-Deċiżjoni tal-Kunsill 93/465/KEE tat-22 ta’ Lulju 1993 dwar il-moduli għall-fażijiet differenti tal-proċeduri tal-evalwazzjoni tal-konformità u tar-regoli għat-twaħħil u l-użu tal-marka ta’ konformità KE, li huma intenzjonati sabiex jiġu użati fid-direttivi dwar l-armonizzazzjoni teknika (6) li hi inkorporata fil-Ftehim ŻEE. Il-Ftehim ŻEE għandu għalhekk jiġi emendat sabiex jieħu kont tad-Deċiżjoni Nru 768/2008/KE.

                     (8)

                     Għalhekk, l-Anness II għall-Ftehim ŻEE għandu jiġi emendat kif xieraq,

               ADOTTA DIN ID-DEĊIŻJONI:
         Artikolu 1
         Il-Kapitolu XIX tal-Anness II għall-Ftehim ŻEE jiġi emendat kif ġej

                     1.

                     It-test tal-punt 3b (ir-Regolament tal-Kunsill (KEE) Nru 339/93) għandu jiġi sostitwit b’dan li ġej:
                     “32008 R 0765: Ir-Regolament (KE) Nru 765/2008 tal-Parlament Ewropew u tal-Kunsill tad-9 ta’ Lulju 2008 li jistabbilixxi r-rekwiżiti għall-akkreditament u għas-sorveljanza tas-suq relatati mal-kummerċjalizzazzjoni ta’ prodotti u li jirrevoka ir-Regolament (KEE) Nru 339/93 (ĠU L 218, 13.8.2008, p. 30).
                     Għall-finijiet ta’ dan il-Ftehim, id-dispożizzjonijiet tar-Regolament għandhom jinqraw bl-adattamenti li ġejjin:

                                 (a)

                                 Dan li ġej huwa miżjud fit-tmiem tal-Artikolu 4(2):
                                 ‘Il-Liechtenstein għandu jirrikorri wkoll għall-korp nazzjonali ta’ akkreditament tal-Isvizzera għas-setturi tal-prodotti koperti mill-Ftehim bejn il-Komunità Ewropea u l-Konfederazzjoni Svizzera dwar ir-rikonoxximent reċiproku fir-rigward tal-valutazzjoni tal-konformità u li fir-rigward tagħhom r-rekwiżiti tal-UE u dawk Svizzeri huma meqjusa bħala ekwivalenti skont l-Artikolu 1(2) u (3) ta’ dak il-Ftehim’.

                                 (b)

                                 Il-prodotti esportati mil-Liechtenstein għall-Partijiet Kontraenti l-oħra jistgħu jkunu soġġetti għall-kontrolli fuq il-fruntiera skont l-Artikoli 27-29.”.

                     2.

                     It-test tal-punt 3d (id-Deċiżjoni tal-Kunsill 93/465/KEE) għandu jiġi sostitwit b’dan li ġej:
                     “32008 D 0768: Id-Deċiżjoni Nru 768/2008/KE tal-Parlament Ewropew u tal-Kunsill tad-9 ta’ Lulju 2008 dwar qafas komuni għall-kummerċjalizzazzjoni ta’ prodotti u li tirrevoka d-Deċiżjoni tal-Kunsill 93/465/KEE (ĠU L 218, 13.8.2008, p. 82).”.

                     3.

                     It-test tal-punt 3f (id-Deċiżjoni Nru 3052/95/KE tal-Parlament Ewropew u tal-Kunsill) jiġi sostitwit b’dan li ġej:
                     “32008 R 0764: Ir-Regolament (KE) Nru 764/2008 tal-Parlament Ewropew u tal-Kunsill tad-9 ta’ Lulju 2008 li jistabbilixxi l-proċeduri relatati mal-applikazzjoni ta’ ċerti regoli tekniċi nazzjonali għal prodotti legalment kummerċjalizzati fi Stat Membru ieħor u li jirrevoka d-Deċiżjoni Nru 3052/95/KE (ĠU L 218, 13.8.2008, p. 21).
                     Għall-finijiet ta’ dan il-Ftehim, id-dispożizzjonijiet tar-Regolament għandhom jinqraw bl-adattamenti li ġejjin:
                     Ir-Regolament għandu japplika biss għall-prodotti koperti mill-Artikolu 8(3) tal-Ftehim.
                     Ir-Regolament ma japplikax għal-Liechtenstein fir-rigward ta’ prodotti koperti mill-Anness I, mill-Kapitoli XII u XXVII tal-Anness II u mill-Protokoll 47 tal-Ftehim, sakemm l-applikazzjoni tal-Ftehim bejn il-Komunità Ewropea u l-Konfederazzjoni Svizzera dwar il-kummerċ fi prodotti agrikoli hija estiża għal-Liechtenstein.”.

                     4.

                     Dan li ġej għandu jiddaħħal fil-punt 3h (id-Direttiva 2001/95/KE tal-Parlament Ewropew u tal-Kunsill):
                     “, kif emendat permezz ta’:

                                 —

                                    32008 R 0765: Ir-Regolament (KE) Nru 765/2008 tal-Parlament Ewropew u tal-Kunsill tad-9 ta’ Lulju 2008 (ĠU L 218, 13.8.2008. p. 30).’

               Artikolu 2
         It-testi tar-Regolamenti (KE) Nru 764/2008 u Nru 765/2008 u tad-Deċiżjoni Nru 768/2008/KE, bil-lingwa Islandiża u b’dik Norveġiża, li għandhom ikunu ppubblikati fis-Suppliment taż-ŻEE ta’ ma’ Il-Ġurnal Uffiċjali tal-Unjoni Ewropea, ikunu awtentiċi.
         Artikolu 3
         Din id-Deċiżjoni għandha tidħol fis-seħħ fi …, sakemm ikunu saru n-notifiki kollha skont l-Artikolu 103(1) tal-Ftehim lill-Kumitat Konġunt taż-ŻEE (*).
         Artikolu 4
         Din id-Deċiżjoni għandha tiġi ppubblikata fit-Taqsima taż-ŻEE ta’ Il-Ġurnal Uffiċjali tal-Unjoni Ewropea u fis-Suppliment taż-ŻEE ta’ miegħu.

            Magħmul fi Brussell,.

                  Għall-Kumitat Konġunt taż-ŻEE

                  Il-President

                  Is-Segretarji tal-Kumitat Konġunt taż-ŻEE

            (1)  ĠU L 218, 13.8.2008, p. 21.

            (2)  ĠU L 218, 13.8.2008, p. 30.

            (3)  ĠU L 218, 13.8.2008, p. 82.

            (4)  ĠU L 321, 30.12.1995, p. 1.

            (5)  ĠU L 40, 17.2.1993, p. 1.

            (6)  ĠU L 220, 30.8.1993, p. 23.

            (*)  [L-ebda rekwiżiti kostituzzjonali ma huma indikati.] [Rekwiżiti kostituzzjonali indikati.]


title: 2007/673/KE: Deċiżjoni tal-Kunsill tal- 15 ta’ Ottubru 2007 li temenda l-Att tal-Kunsill li jadotta r-regoli applikabbli għall-fajls ta’ analiżi ta’ l-EUROPOL

text:
               20.10.2007

               MT

               Il-Ġurnal Uffiċjali ta’ l-Unjoni Ewropea

               L 277/23

         DEĊIŻJONI TAL-KUNSILL
   tal-15 ta’ Ottubru 2007
   li temenda l-Att tal-Kunsill li jadotta r-regoli applikabbli għall-fajls ta’ analiżi ta’ l-EUROPOL
   (2007/673/KE)
   IL-KUNSILL TA’ L-UNJONI EWROPEA,
   Wara li kkunsidra l-Konvenzjoni, ibbażata fuq l-Artikolu K.3 tat-Trattat dwar l-Unjoni Ewropea, dwar l-Istabbiliment ta’ Uffiċċju Ewropew tal-Pulizija (Konvenzjoni ta’ l-Europol) (1) u b’mod partikolari Artikolu 10(1) tagħha,
   Wara li kkunsidra l-inizjattiva tar-Repubblika tal-Finlandja,
   Wara li kkunsidra l-opinjoni tal-Parlament Ewropew (2),
   Wara li kkunsidra l-abbozz preparat mill-Bord ta’ Tmexxija ta’ l-Europol,
   Billi:

               (1)

               Il-Konvenzjoni ta’ l-Europol tipprovdi, fit-Titolu III, għal fajls ta’ ħidma għal skopijiet ta’ analiżi; saru xi emendi fiha permezz tal-Protokoll imfassal abbażi ta’ l-Artikolu 43(1) tal-Konvenzjoni ta’ l-Europol; b’mod partikolari saru emendi lill-Artikoli 10, 12, 16 u 21 tal-Konvenzjoni ta’ l-Europol, li jikkostitwixxu l-qafas għall-ftuħ ta’ fajl ta’ analiżi u għall-ġbir, proċessar, użu u tħassir ta’ data personali li tkun tinsab fih.

               (2)

               Permezz ta’ l-Att tal-Kunsill (1999/C 26/01) tat-3 ta’ Novembru 1998 li jadotta r-regoli applikabbli għall-fajls ta’ analiżi ta’ l-Europol (3), ġew adottati regoli ta’ implimentazzjoni għal fajls ta’ ħidma għall-finijiet ta’ analiżi. Huwa meħtieġ li dawn ir-regoli jiġu emendati bħala konsegwenza ta’ l-emendi magħmula mill-Protokoll imsemmi lill-Konvenzjoni ta’ l-Europol. L-Att għandu għalhekk jiġi emendat kif meħtieġ.

               (3)

               Wara konsultazzjoni mal-Korp Konġunt ta’ Superviżjoni,

         IDDEĊIEDA KIF ĠEJ:
   Artikolu 1
   L-Att tal-Kunsill (1999/C 26/01) li jadotta r-regoli applikabbli għall-fajls ta’ analiżi ta’ l-Europol huwa b’dan emendat kif ġej:

               (1)

               fl-Artikolu 3(1), it-tielet subparagrafu għandu jinbidel b’ dan li ġej:
               “Wara r-riċezzjoni, għandu jiġi determinat mill-aktar fis possibbli sa liema miżura id-data għandha tiġi inkluża ġewwa fajl speċifiku.”;

               (2)

               l-Artikolu 5(3) għandu jinbidel b’dan li ġej:
               “3.   L-ordnijiet imsemmija f’dan l-Artikolu, inklużi emendi sussegwenti, għandhom jiġu stabbiliti skond il-proċedura stabbilita mill-Artikolu 12 tal-Konvenzjoni ta’ l-Europol.”;

               (3)

               l-Artikolu 7 għandu jiġi emendat kif ġej:

                           (a)

                           Artikolu 7(1), ir-raba’ subparagrafu, jinbidel b’ dan li ġej:,
                           “Ir-reviżjoni tal-ħtieġa li jibqa’ jinżamm fajl ta’ analiżi skond l-Artikolu 12(4) tal-Konvenzjoni ta’ l-Europol għandha ssir mill-parteċipanti fl-analiżi. Abbażi ta’ din ir-reviżjoni, għandha tittieħed deċiżjoni mid-Direttur dwar il-kontinwazzjoni jew l-għeluq tal-fajl. Id-Direttur għandu jinforma lill-Bord tat-Tmexxija bid-deċiżjoni tiegħu.”;

                           (b)

                           Artikolu 7(3) għandu jinbidel b’ dan li ġej:
                           “3.   Ma tistax tinżamm data personali għal perjodu ta’ żmien li jkun itwal minn dak imsemmi fl-Artikolu 12(4) tal-Konvenzjoni ta’ l-Europol. Fil-każ fejn, bħala konsegwenza tal-kontinwazzjoni tal-fajl ta’ analiżi, id-data li tikkonċerna persuni msemmija fl-Artikolu 6(3) sa (6) tiġi miżmuma ġewwa fajl għal perjodu li jaqbeż il-ħames snin, il-Korp Konġunt ta’ Sorveljanza għandu jiġi infurmat skond il-każ.”

               (4)

               Artikolu 12 għandu jiġi emendat kif ġej:

                           (a)

                           fil-paragrafu 2, l-ewwel subparagrafu għandu jitħassar u t-test tat-tieni subparagrafu jiġi preċedut min-numru “2”.;

                           (b)

                           il-paragrafu 3 għandu jinbidel b’dan li ġej:
                           “3.   L-attivitajiet ta’ analiżi u d-disseminazzjoni ta’ riżultati ta’ analiżi jistgħu jibdew minnufiħ wara li l-fajl ta’ analiżi jkun infetaħ skond l-Artikolu 12(1) tal-Konvenzjoni ta’ l-Europol. Fil-każ li l-Bord ta’ Tmexxija jitlob lid-Direttur ta’ l-Europol sabiex jemenda ordni ta’ ftuħ jew jagħlaq il-fajl, id-data li ma tistax tkun inkluża fil-fajl, jew, jekk il-fajl irid jingħalaq, kull data li tinsab f’dak il-fajl, trid titħassar minnufiħ.”;

               (5)

               għandu jiddaħħal l-Artikolu li ġej:
               “Artikolu 12a
               Il-parteċipanti fi proġett ta’ analiżi fis-sens ta’ l-Artikolu 10(2) tal-Konvenzjoni ta’ l-Europol għandhom ikunu awtorizzati jirkupraw data biss wara li huma jkunu ġew akkreditati mill-Europol u wara li jkunu ħadu taħriġ dwar l-obbligi speċifiċi tagħhom fil-qafas legali ta’ l-Europol.”;

               (6)

               l-Artikolu 15(4) u l-Artikolu 15(5) għandhom jitħassru.

         Artikolu 2
   Din id-Deċiżjoni għandha tidħol fis-seħħ fl-ewwel jum wara l-pubblikazzjoni tagħha fil-Ġurnal Uffiċjali ta’ l-Unjoni Ewropea.

      Magħmula fil-Lussemburgu, 15 ta’ Ottubru 2007.

            Għall-Kunsill

            Il-President

         L. AMADO

      (1)  ĠU C 316, 27.11.1995, p. 2. Konvenzjoni kif emendata l-aħħar bil-Protokoll imfassal abbażi ta’ l-Artikolu 43(1) tal-Konvenzjoni dwar l-Istabbiliment ta’ Uffiċċju Ewropew tal-Pulizija (Konvenzjoni ta’ l-Europol) li jemenda dik il-Konvenzjoni (ĠU C 2, 6.1.2004, p. 3)

      (2)  Opinjoni ta’ l-4 ta’ Settembru 2007 (għadha mhijiex pubblikata fil-Ġurnal Uffiċjali).

      (3)  ĠU C 26, 30.1.1999, p. 1. Att kif emendat l-aħħar mill-Att tal-Kunsill tad-19 ta’ Diċembru 2002 li jemenda r-Regolamenti tal-Persunal applikabbli għall-impjegati ta’ l-Europol (ĠU C 24, 31.1.2003, p. 1).


title: 2010/624/UE: Deċizjoni tal-Bank Ċentrali Ewropew tal- 14 ta’ Ottubru 2010 dwar l-amministrazzjoni tal-operazzjonijiet ta’ self lil u mill-Unjoni taħt il-mekkaniżmu Ewropew għall-istabbilizzazzjoni finanzjarja (BĊE/2010/17)

text:
               20.10.2010

               MT

               Il-Ġurnal Uffiċjali tal-Unjoni Ewropea

               L 275/10

         DEĊIZJONI TAL-BANK ĊENTRALI EWROPEW
   tal-14 ta’ Ottubru 2010
   dwar l-amministrazzjoni tal-operazzjonijiet ta’ self lil u mill-Unjoni taħt il-mekkaniżmu Ewropew għall-istabbilizzazzjoni finanzjarja
   (BĊE/2010/17)
   (2010/624/UE)
   IL-KUNSILL GOVERNATTIV TAL-BANK ĊENTRALI EWROPEW,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikoli 122(2) u 132(1) tiegħu;
   Wara li kkunsidra l-Istatut tas-Sistema Ewropea tal-Banek Ċentrali u tal-Bank Ċentrali Ewropew, u b’mod partikolari l-Artikoli 17 u 21 u l-Artikolu 34.1 tiegħu;
   Wara li kkunsidra r-Regolament tal-Kunsill (UE) Nru 407/2010 tal-11 ta’ Mejju 2010 li jistabbilixxi mekkaniżmu Ewropew għall-istabbilizzazzjoni finanzjarja (1), u b’mod partikolari l-Artikolu 8 tiegħu;
   Billi:

               (1)

               Ir-Regolament (UE) Nru 407/2010 jipprovdi għall-possibbiltà ta’ assistenza finanzjarja fil-forma ta’ self jew linji ta’ kreditu mill-Unjoni lil Stati Membri li qed jesperjenzaw, jew huma serjament mhedda minn, disturbi ekonomiċi jew finanzjarji severi kkawżati minn okkorrenzi li m’għandhomx kontroll fuqhom u li tingħata permezz ta’ deċiżjoni tal-Kunsill tal-Unjoni Ewropea.

               (2)

               Skont l-Artikolu 8 ta’ Regolament (UE) Nru 407/2010 il-Kummissjoni Ewropea ser tistabbilixxi l-arranġamenti neċessarji għall-amministrazzjoni tas-self mal-Bank Ċentrali Ewropew (BĊE). Il-ħlasijiet tal-kapital u l-imgħax dovut taħt is-self jiġu trasferiti mill-Istat Membru benefiċjarju lil kont mal-BĊE 14-il jum tan-negozju tat-TARGET2 qabel id-data korrispondenti.

               (3)

               Sabiex iwettaq id-dmirijiet maħsuba għall-BĊE taħt ir-Regolament (UE) Nru 407/2010, il-BĊE jikkunsidra xieraq illi jiftaħ kontijiet speċifiċi, meta mitlub, għall-Kummissjoni u għall-banek ċentrali nazzjonali ta’ Stati Membri benefiċjarji,

         ADOTTA DIN ID-DEĊIŻJONI:
   Artikolu 1
   Il-BĊE għandu jwettaq id-dmirijiet b’rabta mal-amministrazzjoni tas-self, u għandu jagħmel ħlasijiet marbutin mal-operazzjonijiet ta’ self lil u mill-Unjoni taħt il-mekkaniżmu Ewropew għall-istabbilizzazzjoni finanzjarja, kif stipulat fir-Regolament (UE) Nru 407/2010.
   Artikolu 2
   Il-BĊE għandu, fuq talba tal-Kummissjoni, jiftaħ kontijiet f’isem il-Kummissjoni u, fuq talba ta’ bank ċentrali nazzjonali ta’ Stat Membru benefiċjarju, jiftaħ kontijiet f’isem dan il-bank ċentrali nazzjonali.
   Artikolu 3
   Il-kontijiet imsemmijin fl-Artikolu 2 għandhom jintużaw sabiex jiġu pproċessati ħlasijiet b’rabta mal-mekkaniżmu Ewropew għall-istabbilizzazzjoni finanzjarja għall-benefiċċju ta’ Stati Membri.
   Artikolu 4
   Il-BĊE għandu jħallas imgħax fuq il-bilanċ overnight fil-kreditu ta’ dawn il-kontijiet f’ammont ekwivalenti għar-rata applikabbli tal-faċilità tad-depożitu tal-BĊE fuq bażi attwali/360.
   Artikolu 5
   Il-Bord Eżekuttiv tal-BĊE għandu jagħmel l-arranġamenti neċessarji sabiex jagħti effett lil din id-Deċiżjoni.
   Artikolu 6
   Din id-Deċiżjoni għandha tidħol fis-seħħ fil-jum wara l-pubblikazzjoni tagħha f'Il-Ġurnal Uffiċjali tal-Unjoni Ewropea.

      Magħmula fi Frankfurt am Main, l-14 ta’ Ottubru 2010.

            Il-President tal-BĊE

         Jean-Claude TRICHET

      (1)  ĠU L 118, 12.5.2010, p. 1.


title: 2013/395/CFSP: Deċiżjoni tal-Kunsill 2013/395/PESK tal- 25 ta’ Lulju 2013 li taġġorna u temenda l-lista ta’ persuni, gruppi u entitajiet soġġetti għall-Artikoli 2, 3 u 4 tal-Pożizzjoni Komuni 2001/931/PESK dwar l-applikazzjoni ta’ miżuri speċifiċi fil-ġlieda kontra t-terroriżmu, u li tħassar id-Deċiżjoni 2012/765/PESK

text:
               26.7.2013

               MT

               Il-Ġurnal Uffiċjali tal-Unjoni Ewropea

               L 201/57

         DEĊIŻJONI TAL-KUNSILL 2013/395/PESK
   tal-25 ta’ Lulju 2013
   li taġġorna u temenda l-lista ta’ persuni, gruppi u entitajiet soġġetti għall-Artikoli 2, 3 u 4 tal-Pożizzjoni Komuni 2001/931/PESK dwar l-applikazzjoni ta’ miżuri speċifiċi fil-ġlieda kontra t-terroriżmu, u li tħassar id-Deċiżjoni 2012/765/PESK
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b'mod partikolari l-Artikolu 29 tiegħu,
   Billi:

               (1)

               Fis-27 ta’ Diċembru 2001, il-Kunsill adotta l-Pożizzjoni Komuni 2001/931/PESK dwar l-applikazzjoni ta’ miżuri speċifiċi fil-ġlieda kontra t-terroriżmu (1).

               (2)

               Fl-10 ta' Ġunju 2012, il-Kunsill adotta d-Deċiżjoni 2011/765/PESK li taġġorna l-lista ta' persuni, gruppi u entitajiet soġġetti għall-Artikoli 2, 3, u 4 tal-Pożizzjoni Komuni 2001/931/PESK (2).

               (3)

               F'konformità mal-Artikolu 1(6) tal-Pożizzjoni Komuni 2001/931/PESK, huwa meħtieġ li ssir reviżjoni kompleta tal-lista ta' persuni, gruppi u entitajiet li għalihom tapplika d-Deċiżjoni 2012/765/PESK.

               (4)

               Din id-Deċiżjoni tistabbilixxi r-riżultat tar-reviżjoni li l-Kunsill għamel fir-rigward tal-persuni, gruppi u entitajiet li għalihom japplikaw l-Artikoli 2, 3 u 4 tal-Pożizzjoni Komuni 2001/931/PESK.

               (5)

               Il-Kunsill ikkonkluda li l-persuni, il-gruppi u l-entitajiet li għalihom japplikaw l-Artikoli 2, 3 u 4 tal-Pożizzjoni Komuni 2001/931/PESK kienu involuti f'atti terroristiċi fis-sens tal-Artikolu 1(2) u (3) tal-Pożizzjoni Komuni 2001/931/PESK, li ttieħdet deċiżjoni fir-rigward tagħhom minn awtorità kompetenti fis-sens tal-Artikolu 1(4) ta' dik il-Pożizzjoni Komuni, u li huma għandhom ikomplu jkunu soġġetti għall-miżuri restrittivi speċifiċi previsti fiha.

               (6)

               Il-Kunsill iddetermina wkoll li grupp addizzjonali kien involut f'atti terroristiċi fis-sens tal-Artikolu 1(2) u (3) tal-Pożizzjoni Komuni 2001/931/PESK, li ttieħdet deċiżjoni fir-rigward ta' dak il-grupp minn awtorità kompetenti fis-sens tal-Artikolu 1(4) ta' dik il-Pożizzjoni Komuni, u li hu għandu jkun miżjud mal-lista ta’ persuni, gruppi u entitajiet li għalihom japplikaw l-Artikoli 2, 3 u 4 tal-Pożizzjoni Komuni 2001/931/PESK. Id-deċiżjoni li l-grupp jissemma ma taffettwax it-trasferimenti finanzjarji leġittimi lejn il-Libanu u l- provvista ta' assistenza, inkluż assistenza umanitarja, mill-Unjoni Ewropea u l-Istati Membri tagħha fil-Libanu.

               (7)

               Il-lista ta' persuni, gruppi u entitajiet li għalihom japplikaw l-Artikoli 2, 3 u 4 tal-Pożizzjoni Komuni 2001/931/PESK għandha tkun aġġornata b'konsegwenza ta' dan, u d-Deċiżjoni 2012/765/PESK għandha titħassar,

         ADOTTA DIN ID-DEĊIŻJONI:
   Artikolu 1
   Il-lista ta' persuni, gruppi u entitajiet li għalihom japplikaw l-Artikoli 2, 3 u 4 tal-Pożizzjoni Komuni 2001/931/PESK għandha tkun dik li tinsab fl-Anness għal din id-Deċiżjoni.
   Artikolu 2
   Id-Deċiżjoni 2012/765/PESK hija b'dan imħassra.
   Artikolu 3
   Din id-Deċiżjoni għandha tidħol fis-seħħ fil-jum tal-pubblikazzjoni tagħha f'Il-Ġurnal Uffiċjali tal-Unjoni Ewropea.

      Magħmul fi Brussell, il-25 ta’ Lulju 2013.

            Għall-Kunsill

            Il-President

         L. LINKEVIČIUS

      (1)  ĠU L 344, 28.12.2001, p. 93.

      (2)  ĠU L 337, 11.12.2012, p. 50.

      ANNESS

         Lista ta' persuni, gruppi u entitajiet imsemmija fl-Artikolu 1

      1.   PERSUNI

                  1.

                  ABDOLLAHI Hamed (magħruf ukoll bħala Mustafa Abdullahi), imwieled fil-11 ta' Awwissu 1960 fl-Iran. Passaport: D9004878.

                  2.

                  AL-NASSER, Abdelkarim Hussein Mohamed, imwieled f'Al Ihsa (l-Arabja Sawdija); ċittadin tal-Arabja Sawdija.

                  3.

                  AL YACOUB, Ibrahim Salih Mohammed, imwieled fis-16.10.1966 f'Tarut (l-Għarabja Sawdija); ċittadin tal-Arabja Sawdija.

                  4.

                  ARBABSIAR Manssor (magħruf ukoll bħala Mansour Arbabsiar), imwieled fis-6 jew fil-15 ta' Marzu 1955 fl-Iran. Ċittadin Iranjan u tal-Istati Uniti. Passaport: C2002515 (Iran); Passaport: 477845448 (Stati Uniti tal-Amerika). Nru tal-ID nazzjonali: 07442833, data ta' skadenza l-15 ta' Marzu 2016 (liċenzja tas-sewqan tal-Istati Uniti tal-Amerika).

                  5.

                  BOUYERI, Mohammed (magħruf ukoll bħala Abu ZUBAIR, magħruf ukoll bħala SOBIAR, magħruf ukoll bħala Abu ZOUBAIR), imwieled fit-08.03.1978 f'Amsterdam (il-Pajjiżi l-Baxxi) – membru tal-"Hofstadgroep".

                  6.

                  FAHAS, Sofiane Yacine, imwielda fl-10.9.1971 f'Algiers (l-Alġerija) – membru ta' "al-Takfir" u "al-Hijra".

                  7.

                  IZZ-AL-DIN, Hasan (magħruf ukoll bħala GARBAYA, Ahmed; magħruf ukoll bħala SA-ID; magħruf ukoll bħala SALWWAN, Samir), il-Libanu, imwieled fl-1963 fil- Libanu, ċittadin tal-Libanu.

                  8.

                  MOHAMMED, Khalid Shaikh (magħruf ukoll bħala ALI, Salem; magħruf ukoll bħala BIN KHALID, Fahd Bin Adballah; magħruf ukoll bħala HENIN, Ashraf Refaat Nabith; magħruf ukoll bħala WADOOD, Khalid Adbul) imwieled fl-14.04.1965 jew fl-01.03.1964 fil-Pakistan, passaport Nru 488555.

                  9.

                  SHAHLAI Abdul Reza (magħruf ukoll bħala Abdol Reza Shala'i, magħruf ukoll bħala Abd-al Reza Shalai, magħruf ukoll bħala Abdorreza Shahlai, magħruf ukoll bħala Abdolreza Shahla'i, magħruf ukoll bħala Abdul-Reza Shahlaee, magħruf ukoll bħala Hajj Yusef, magħruf ukoll bħala Haji Yusif, magħruf ukoll bħala Hajji Yasir, magħruf ukoll bħala Hajji Yusif, magħruf ukoll bħala Yusuf Abu-al-Karkh), imwieled bejn wieħed u ieħor fl-1957 l-Iran. Indirizzi: (1) Kermanshah, Iran, (2) Bażi Militari ta' Mehran, Provinċja ta' Ilam, l-Iran.

                  10.

                  SHAKURI Ali Gholam, imwieled bejn wieħed u ieħor fl-1965 f'Teheran, l-Iran.

                  11.

                  SOLEIMANI Qasem (magħruf ukoll bħala Ghasem Soleymani, magħruf ukoll bħala Qasmi Sulayman, magħruf ukoll bħala Qasem Soleymani, magħruf ukoll bħala Qasem Solaimani, magħruf ukoll bħala Qasem Salimani, magħruf ukoll bħala Qasem Solemani, magħruf ukoll bħala Qasem Sulaimani, magħruf ukoll bħala Qasem Sulemani), imwieled fil-11 ta' Marzu 1957 fl-Iran. Ċittadin Iranjan. Passaport: 008827 (Diplomatiku Iranjan), maħruġ fl-1999. Titolu: Maġġur Ġeneral.

            2.   GRUPPI U ENTITAJIIET

                  1.

                  L-"Organizzazzjoni Abu Nidal" – "ANO", (magħrufa Wkoll bħala l-"Kunsill Rivoluzzjonarju ta' Fatah", il-"Brigati Rivoluzzjonarji Għarab", "Settembru l-Iswed", u l-"Organizzazzjoni Rivoluzzjonarja tal-Musulmani Soċjalisti").

                  2.

                  "Il-Brigata tal-Martri ta' Al-Aqsa".

                  3.

                  "Al-Aqsa e.V.".

                  4.

                  "Al-Takfir" u "Al-Hijra".

                  5.

                  "Babbar Khalsa".

                  6.

                  "Il-Partit Komunista tal-Filippini", inkluża n-"New Peoples Army" – "NPA", il-Filippini.

                  7.

                  "Gama'a al-Islamiyya" (magħruf ukoll bħala "Al-Gama'a al-Islamiyya") ("Grupp Iżlamiku" – "IG").

                  8.

                  "İslami Büyük Doğu Akıncılar Cephesi" – "IBDA-C" (Il-Front Kbir Iżlamiku tal-Ġellieda tal-Lvant).

                  9.

                  "Hamas", including "Hamas-Izz al-Din al-Qassem".

                  10.

                  "Hizballah Military Wing" (magħruf ukoll bħala "Hezbollah Military Wing", magħruf ukoll bħala "Hizbullah Military Wing" magħruf ukoll bħala "Hizbollah Military Wing", magħruf ukoll bħala "Hezballah Military Wing", magħruf ukoll bħala "Hisbollah Military Wing", magħruf ukoll bħala "Hizbu'llah Military Wing" magħruf ukoll bħala "Hizb Allah Military Wing", magħruf ukoll bħala "Jihad Council" (u l-unitajiet kollha li jirrappurtaw lilha, inkluż l-Organizzazzjoni Esterna tas-Sigurtà))

                  11.

                  "Hizbul Mujahideen" – "HM".

                  12.

                  "Hofstadgroep".

                  13.

                  Il-"Fondazzjoni tal-Art Imqaddsa għas-Soljev u l-Iżvilupp".

                  14.

                  L-"International Sikh Youth Federation" – (ISYF).

                  15.

                  Il-"Khalistan Zindabad Force" – (KZF).

                  16.

                  Il-Partit tal-Ħaddiema Kurdi – "PKK", (magħruf ukoll bħala "KADEK", magħruf ukoll bħala "KONGRA-GEL").

                  17.

                  "Liberation Tigers" ta' Tamil Eelam – "LTTE".

                  18.

                  "Ejército de Liberación Nacional" ("Armata għal-Liberazzjoni Nazzjonali").

                  19.

                  "Ġiħad Iżlamika tal-Palestina" – "PIJ".

                  20.

                  Il-"Front Popolari għal-Liberazzjoni tal-Palestina" – "PFLP".

                  21.

                  Il-"Front Popolari għal-Liberazzjoni tal-Palestina – Kmand Ġenerali" (magħruf ukoll bħala "PFLP – Kmand Ġenerali").

                  22.

                  "Fuerzas armadas revolucionarias de Colombia" – "FARC" ("Il-Forzi Armati Rivoluzzjonarji tal-Kolombja").

                  23.

                  "Devrimci Halk Kurtuluș Partisi-Cephesi" – "DHKP/C" (magħruf ukoll bħala "Devrimci Sol" ("Xellug Rivoluzzjonarju"), magħruf ukoll bħala "Dev Sol") (L-Armata/Il-Front/Il-Partit Rivoluzzjonarju/a għal-Liberazzjoni tal-Poplu).

                  24.

                  "Sendero Luminoso" – "SL" It-("Triq li Tiddi").

                  25.

                  "Stichting Al Aqsa" (magħruf ukoll bħala "Stichting Al Aqsa Nederland", magħruf ukoll bħala "Al Aqsa Nederland").

                  26.

                  "Teyrbazen Azadiya Kurdistan" – "TAK" (magħruf ukoll bħala "Kurdistan Freedom Falcons", magħruf ukoll bħala "Kurdistan Freedom Hawks").


title: Deċiżjoni tal-Kunsill tal- 1 ta’ Diċembru 2009 li tistabbilixxi miżuri għall-implimentazzjoni tad-Deċiżjoni tal-Kunsill Ewropew dwar l-eżerċizzju tal-Presidenza tal-Kunsill, u dwar il-presidenza tal-korpi preparatorji tal-Kunsill

text:
               9.12.2009

               MT

               Il-Ġurnal Uffiċjali tal-Unjoni Ewropea

               L 322/28

         DEĊIŻJONI TAL-KUNSILL
   tal-1 ta’ Diċembru 2009
   li tistabbilixxi miżuri għall-implimentazzjoni tad-Deċiżjoni tal-Kunsill Ewropew dwar l-eżerċizzju tal-Presidenza tal-Kunsill, u dwar il-presidenza tal-korpi preparatorji tal-Kunsill
   (2009/908/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, b'mod partikolari l-Artikolu 16(9) tiegħu,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 236(b) tiegħu,
   Wara li kkunsidra d-Deċiżjoni tal-Kunsill Ewropew tal-1 ta’ Diċembru 2009 dwar l-eżerċizzju tal-Presidenza tal-Kunsill (1), u b'mod partikolari l-Artikolu 2, it-tielet subparagrafu, u l-Artikolu 4 tagħha,
   Billi:

               (1)

               Għandhom jiġu stabbiliti miżuri għall-implimentazzjoni tad-Deċiżjoni tal-Kunsill Ewropew dwar l-eżerċizzju tal-Presidenza tal-Kunsill (minn hawn 'il quddiem imsejħa “id-Deċiżjoni tal-Kunsill Ewropew”).

               (2)

               Dawk il-miżuri implimentattivi jinkludu l-ordni li fih il-gruppi ta' tliet Stati Membri stabbiliti minn qabel għandhom ikollhom il-Presidenza b'rotazzjoni għal perijodi konsekuttivi ta' 18-il xahar b'kont meħud tal-fatt li mill-1 ta' Jannar 2007 teżisti, f'konformità mar-Regoli ta' Proċedura tal-Kunsill, sistema ta' Programmi tal-Kunsill ta' 18-il xahar maqbula bejn it-tliet Presidenzi li jkollhom il-mandat matul il-perijodu kkonċernat.

               (3)

               Skont l-Artikolu 1 tad-Deċiżjoni tal-Kunsill Ewropew, il-kompożizzjoni tal-gruppi għandha tieħu kont tad-diversità tal-Istati Membri u tal-bilanċ ġeografiku fl-Unjoni.

               (4)

               It-tqassim tar-responsabbiltajiet fost l-Istati Membri f'kull grupp hija prevista fl-Artikolu 1(2) tad-Deċiżjoni tal-Kunsill Ewropew. F'waħda jew l-oħra mis-sitwazzjonijiet previsti fl-Artikolu 2(1) ta' din id-Deċiżjoni, l-Istati Membri f'kull grupp jiddeterminaw bi ftehim komuni l-arranġamenti prattiċi għall-kollaborazzjoni tagħhom.

               (5)

               Barra minn hekk, dawk il-miżuri ta' implimentazzjoni għandhom jinkludu regoli speċifiċi dwar kif jiġu ppreseduti l-korpi preparatorji tal-Kunsill tal-Affarijiet Barranin kif previst fl-Artikolu 2, it-tielet subparagrafu, tad-Deċiżjoni tal-Kunsill Ewropew.

               (6)

               Il-parti l-kbira ta' dawk il-korpi preparatorji għandhom jiġu ppreseduti minn rappreżentant tar-Rappreżentant Għoli tal-Unjoni għall-Affarijiet Barranin u l-Politika ta' Sigurtà (minn hawn 'il quddiem “ir-Rappreżentant Għoli”), filwaqt li l-kumplament tagħhom għandhom jibqgħu jiġu ppreseduti mill-Presidenza ta’ sitt xhur. Meta l-president ta’ dawn il-korpi jkun rappreżentant tar-Rappreżentant Għoli, jista’ japplika perijodu transitorju.

               (7)

               Il-korpi preparatorji li huma ppreseduti f'konformità ma' sistema oħra għajr il-Presidenza ta' sitt xhur għandhom ukoll jiġu elenkati f'din id-Deċiżjoni, kif previst fl-Artikolu 2, it-tielet subparagrafu, tad-Deċiżjoni tal-Kunsill Ewropew.

               (8)

               Il-presidenza tal-korpi preparatorji li mhumiex elenkati f'din id-Deċiżjoni ser tiġi ppreseduta skont l-Artikolu 2 tad-Deċiżjoni tal-Kunsill Ewropew,

         ADOTTA DIN ID-DEĊIŻJONI:
   Artikolu 1
   L-ordni li fih l-Istati Membri għandhom ikollhom il-Presidenza tal-Kunsill mill-1 ta' Jannar 2007 huwa stabbilit fid-Deċiżjoni tal-Kunsill tal-1 ta' Jannar 2007 li tistabbilixxi l-ordni tal-eżerċizzju tal-Presidenza tal-Kunsill (2).
   It-tqassim ta' dan l-ordni tal-Presidenzi fi grupp ta' tliet Stati Membri, skont l-Artikolu 1(1) tad-Deċiżjoni tal-Kunsill Ewropew, huwa stabbilit fl-Anness I għal din id-Deċiżjoni.
   Artikolu 2
   1.   Kull membru ta' grupp, kif imsemmi fl-Artikolu 1, it-tieni subparagrafu, għandu skont min imiss jippresjedi għal perijodu ta' sitt xhur il-konfigurazzjonijiet kollha tal-Kunsill, bl-eċċezzjoni tal-konfigurazzjoni tal-Affarijiet Barranin. Il-membri l-oħra tal-grupp għandhom jassistu lill-Presidenza fir-responsabbiltajiet kollha tagħha abbażi tal-programm tal-Kunsill ta' 18-il xahar.
   2.   Il-membri ta' grupp kif imsemmi fl-Artikolu 1 jistgħu jiddeċiedu arranġamenti alternattivi bejniethom.
   3.   F'waħda jew l-oħra mis-sitwazzjonijiet previsti fil-paragrafi 1 u 2, l-Istati Membri f'kull grupp għandhom jiddeterminaw bi ftehim komuni l-arranġamenti prattiċi għall-kollaborazzjoni tagħhom.
   Artikolu 3
   L-ordni li fih l-Istati Membri ser ikollhom il-Presidenza mill-1 ta' Lulju 2020 għandu jiġi deċiż mill-Kunsill qabel l-1 ta' Lulju 2017.
   Artikolu 4
   Il-korpi preparatorji tal-Kunsill Affarijiet Barranin għandhom jiġu ppreseduti skont ir-regoli stabbiliti fl-Anness II.
   Artikolu 5
   Il-korpi preparatorji tal-Kunsill elenkati fl-Anness III għandhom jiġu ppreseduti minn presidenti fissi kif stabbilit f'dak l-Anness.
   Artikolu 6
   Din id-Deċiżjoni għandha tidħol fis-seħħ fil-jum tal-adozzjoni tagħha.

      Id-Deċiżjoni għandha tiġi ppubblikata fil-Ġurnal Uffiċjali tal-Unjoni Ewropea.
      Magħmul fi Brussell, fl-1 ta’ Diċembru 2009.

            Għall-Kunsill

            Il-President

         B. ASK

      (1)  ĠU L 315, 2.12.2009, p. 50.

      (2)  ĠU L 1, 4.1.2007, p. 11.

      ANNESS I

                  Ġermanja

                  Jannar-Ġunju

                  2007

                  Portugall

                  Lulju-Diċembru

                  2007

                  Slovenja

                  Jannar-Ġunju

                  2008

                  Franza

                  Lulju-Diċembru

                  2008

                  Repubblika Ċeka

                  Jannar-Ġunju

                  2009

                  Svezja

                  Lulju-Diċembru

                  2009

                  Spanja

                  Jannar-Ġunju

                  2010

                  Belġju

                  Lulju-Diċembru

                  2010

                  Ungerija

                  Jannar-Ġunju

                  2011

                  Polonja

                  Lulju-Diċembru

                  2011

                  Danimarka

                  Jannar-Ġunju

                  2012

                  Ċipru

                  Lulju-Diċembru

                  2012

                  Irlanda

                  Jannar-Ġunju

                  2013

                  Litwanja

                  Lulju-Diċembru

                  2013

                  Greċja

                  Jannar-Ġunju

                  2014

                  Italja

                  Lulju-Diċembru

                  2014

                  Latvja

                  Jannar-Ġunju

                  2015

                  Lussemburgu

                  Lulju-Diċembru

                  2015

                  Olanda

                  Jannar-Ġunju

                  2016

                  Slovakkja

                  Lulju-Diċembru

                  2016

                  Malta

                  Jannar-Ġunju

                  2017

                  Renju Unit

                  Lulju-Diċembru

                  2017

                  Estonja

                  Jannar-Ġunju

                  2018

                  Bulgarija

                  Lulju-Diċembru

                  2018

                  Awstrija

                  Jannar-Ġunju

                  2019

                  Rumanija

                  Lulju-Diċembru

                  2019

                  Finlandja

                  Jannar-Ġunju

                  2020

      ANNESS II

         PRESIDENZA TAL-KORPI PREPARATORJI TAL-KUNSILL AFFARIJIET BARRANIN (1)

      Il-presidenza tal-korpi preparatorji tal-Kunsill Affarijiet Barranin imsemmija fil-kategoriji 1 sa 4 fit-tabella hawn taħt għandha tiġi organizzata kif ġej:

                  1)

                  Kategorija 1 (korpi preparatorji fil-qasam tal-kummerċ u l-iżvilupp):
                  Il-korpi preparatorji għandhom ikunu ppreseduti mill-Presidenza ta' sitt xhur.

                  2)

                  Kategorija 2 (korpi preparatorji ġeografiċi):
                  Il-korpi preparatorji għandhom ikunu ppreseduti minn rappreżentant tar-Rappreżentant Għoli.

                  3)

                  Kategorija 3 (korpi preparatorji orizzontali, prinċipalment PESK)
                  Il-korpi preparatorji għandhom jiġu ppreseduti minn rappreżentant tar-Rappreżentant Għoli, ħlief il-korpi preparatorji li ġejjin, li għandhom ikunu ppreseduti mill-Presidenza ta' sitt xhur:

                              —

                              Grupp ta' Ħidma ta' Kunsilliera għar-Relazzjonijiet Barranin (RELEX);

                              —

                              Grupp ta' Ħidma dwar it-Terroriżmu (Aspetti Internazzjonali) (COTER);

                              —

                              Grupp ta' Ħidma dwar l-applikazzjoni ta' miżuri speċifiċi fil-ġlieda kontra t-terroriżmu (COCOP);

                              —

                              Grupp ta' Ħidma dwar Affarijiet Konsulari (COCON);

                              —

                              Grupp ta' Ħidma dwar id-Dritt Internazzjonali Pubbliku (COJUR); u

                              —

                              Grupp ta' Ħidma dwar il-Liġi tal-Baħar (COMAR).

                  4)

                  Kategorija 4 (korpi preparatorji relatati mal-PSDK)
                  Il-korpi preparatorji relatati mal-PSDK għandhom ikunu ppreseduti minn rappreżentant tar-Rappreżentant Għoli (2).

            Ir-Rappreżentant Għoli u l-Presidenza ta' sitt xhur għandhom jikkooperaw mill-qrib sabiex jiżguraw koerenza fost il-korpi preparatorji kollha għall-Kunsill Affarijiet Barranin.
      Għall-kategoriji 3 u 4, il-Presidenza ta' sitt xhur għandha tkompli tippresjedi l-korpi preparatorji matul il-perijodu transitorju sa sitt xhur wara l-adozzjoni tad-Deċiżjoni tal-Kunsill dwar l-organizzazzjoni u l-funzjonament tas-Servizz Ewropew għall-Azzjoni Esterna (SEAE). Għall-kategorija 2, dan il-perijodu transitorju għandu jkun ta' 12-il xahar.
      Modalitajiet għall-ħatra tal-presidenti
      Fejn id-Deċiżjoni tal-Kunsill Ewropew jew din id-Deċiżjoni tistipula li korp preparatorju (KPS u gruppi ta' ħidma rilevanti) għandu jkun ippresedut minn rappreżentant tar-Rappreżentant Għoli, ir-responsabbiltà tal-ħatra tal-president għandha tkun f'idejn ir-Rappreżentant Għoli. Dawn il-ħatriet għandhom isiru abbażi tal-kompetenza, waqt li jkunu żgurati bilanċ ġeografiku u trasparenza adegwati. Ir-Rappreżentant Għoli għandu jiżgura li l-persuna li huwa biħsiebu jaħtar bħala president ikollha l-fiduċja tal-Istati Membri. Jekk dik il-persuna għadha mhijiex membru tas-SEAE, hija għandha ssir membru skont il-proċeduri ta' reklutaġġ tas-SEAE, ta' mill-inqas għal matul iż-żmien tal-ħatra. Għandha ssir evalwazzjoni tal-funzjonament ta' dan l-arranġament fil-qafas tar-rapport ta' status dwar is-SEAE previst għall-2012.

                              1.

                              Korpi preparatorji fl-oqsma tal-kummerċ u l-iżvilupp

                  Kumitat tal-Artikolu 207

                  Grupp ta' Ħidma dwar l-AKP

                  Grupp ta' Ħidma dwar il-Kooperazzjoni għall-Iżvilupp (DEVGEN)

                  Grupp ta' Ħidma dwar l-EFTA

                  Grupp ta' Ħidma dwar Merkanzija ta' Użu Doppju

                  Grupp ta' Ħidma dwar Kwistjonijiet Kummerċjali

                  Grupp ta' Ħidma dwar Prodotti Bażiċi

                  Grupp ta' Ħidma dwar is-Sistema Ġeneralizzata ta' Preferenzi

                  Grupp ta' Ħidma dwar it-Tħejjija ta' Konferenzi Internazzjonali dwar l-Iżvilupp/UNCCD Desertifikazzjoni/UNCTAD

                  Grupp ta' Ħidma dwar Għajnuna Umanitarja u Għajnuna Alimentari

                  Grupp dwar Krediti għall-Esportazzjoni

                              2.

                              Korpi preparatorji ġeografiċi

                  Grupp ta' Ħidma dwar il-Maxreq/il-Magreb (COMAG/MaMa)

                  Grupp ta' Ħidma dwar l-Ewropa tal-Lvant u l-Asja Ċentrali (COEST)

                  Grupp ta' Ħidma dwar ir-Reġjun tal-Balkani tal-Punent (COWEB)

                  Grupp ta' Ħidma għal-Lvant Nofsani/il-Golf (COMEM/MOG)

                  Grupp ta' Ħidma dwar l-Asja u l-Oċeanja (COASI)

                  Grupp ta' Ħidma dwar l-Amerika Latina (COLAT)

                  Grupp ta' Ħidma dwar ir-Relazzjonijiet Transatlantiċi (COTRA)

                  Grupp ta' Ħidma dwar l-Afrika (COAFR)

                              3.

                              Korpi preparatorji orizzontali (maġġorment PESK)

                  Grupp ta' Ħidma ta' Kunsilliera għar-Relazzjonijiet Barranin (RELEX)

                  Grupp Nicolaidis

                  Grupp ta' Ħidma dwar id-Diżarm Globali u l-Kontroll tal-Armi (CODUN)

                  Grupp ta' Ħidma dwar in-Non-Proliferazzjoni (CONOP)

                  Grupp ta' Ħidma dwar l-Esportazzjoni ta' Armi Konvenzjonali (COARM)

                  Grupp ta' Ħidma dwar id-Drittijiet tal-Bniedem (COHOM)

                  Grupp ta' Ħidma dwar it-Terroriżmu (Aspetti Internazzjonali) (COTER) (3)

                  Grupp ta' Ħidma dwar l-applikazzjoni ta' miżuri speċifiċi fil-ġlieda kontra t-terroriżmu (COCOP) (3)

                  Grupp ta' Ħidma dwar l-OSCE u l-Kunsill tal-Ewropa (COSCE)

                  Grupp ta' Ħidma dwar In-Nazzonijiet Uniti (CONUN)

                  Grupp ta' Ħidma ad hoc dwar il-Proċess ta' Paċi fil-Lvant Nofsani (COMEP)

                  Grupp ta' Ħidma dwar id-Dritt Internazzjonali Pubbliku (COJUR, COJUR-ICC)

                  Grupp ta' Ħidma dwar il-Liġi tal-Baħar (COMAR)

                  Grupp ta' Ħidma dwar Affarijiet Konsulari (COCON)

                  Grupp ta' Ħidma dwar Affarijiet Amministrattivi u Protokoll tal-PESK (CODAM)

                              4.

                              Korpi preparatorji relatati mal-PSDK

                  Kumitat Militari (EUMC)

                  Grupp ta' Ħidma tal-Kumitat Militari (EUMCWG)

                  Grupp ta' Ħidma Politiku/Militari (PMG)

                  Kumitat għall-Aspetti Ċivili tal-Maniġġar ta' Kriżijiet (CIVCOM)

                  Grupp ta' Ħidma dwar il-Politika Ewropea dwar l-Armi

         (1)  Wara l-1 ta' Diċembru 2009 għandha ssir malajr reviżjoni tal-ambitu u l-organizzazzjoni tal-istrutturi ta' ħidma fil-qasam tal-affarijiet barranin, b'mod partikolari fir-rigward tal-qasam tal-iżvilupp. L-arranġamenti dwar il-presidenza tal-partijiet ta' ħidma għandhom, jekk meħtieġ, jiġu adattati skont il-prinċipji ġenerali stabbiliti f'dan l-Anness.

         (2)  Il-Kumitat Militari (EUMC) u l-Grupp ta' Ħidma tal-Kumitat Militari (EUMCWG) għandhom jibqgħu jkunu ppreseduti minn president elett hekk kif kien il-każ qabel id-dħul fis-seħħ ta' din id-Deċiżjoni.

         (3)  Il-kwistjoni dwar il-Grupp ta' Ħidma dwar it-Terroriżmu (Aspetti Internazzjonali) (COTER) u tal-Grupp ta' Ħidma dwar l-applikazzjoni ta' miżuri speċifiċi fil-ġlieda kontra t-terroriżmu (COCOP) ser tiġi ttrattata wkoll fil-qafas tad-diskussjoni dwar l-istrutturi ta' ħidma tal-ĠAI.

      ANNESS III

         PRESIDENTI TAL-KORPI PREPARATORJI TAL-KUNSILL BI PRESIDENZA FISSA

      Presidenti eletti

                  Kumitat Ekonomiku u Finanzjarju

                  Kumitat tal-Impjiegi

                  Kumitat tal-Protezzjoni Soċjali

                  Kumitat Militari (1)

                  Kumitat tal-Politika Ekonomika

                  Kumitat tas-Servizzi Finanzjarji

                  Grupp ta' Ħidma tal-Kumitat Militari (1)

                  Grupp dwar il-Kodiċi tal-Kondotta (Tassazzjoni tal-Intrapriżi)

            Preseduti mis-Segretarjat Ġenerali tal-Kunsill

                  Kumitat tas-Sigurtà

                  Grupp ta' Ħidma dwar l-Informazzjoni

                  Grupp ta' Ħidma dwar l-Ipproċessar ta' Informazzjoni Ġuridika

                  Grupp ta' Ħidma dwar il-Komunikazzjoni Elettronika

                  Grupp ta' Ħidma dwar il-Kodifikazzjoni tal-Leġislazzjoni

                  Grupp ta' Ħidma tal-Ġuristi-Lingwisti

                  Grupp ta' Ħidma dwar Binjiet Ġodda

         (1)  Ara wkoll l-Anness II.


title: 2009/875/KE: Deċiżjoni tal-Kummissjoni tat- 30 ta’ Novembru 2009 li tadotta deċiżjonijiet Komunitarji dwar l-importazzjoni għal ċerti sustanzi kimiċi skont ir-Regolament (KE) Nru 689/2008 tal-Parlament Ewropew u tal-Kunsill

text:
                  2.12.2009

                  MT

                  Il-Ġurnal Uffiċjali tal-Unjoni Ewropea

                  L 315/25

            DEĊIŻJONI TAL-KUMMISSJONI
      tat-30 ta’ Novembru 2009
      li tadotta deċiżjonijiet Komunitarji dwar l-importazzjoni għal ċerti sustanzi kimiċi skont ir-Regolament (KE) Nru 689/2008 tal-Parlament Ewropew u tal-Kunsill
      (2009/875/KE)
      IL-KUMMISSJONI TAL-KOMUNITAJIET EWROPEJ,
      Wara li kkunsidrat it-Trattat li jistabbilixxi l-Komunità Ewropea,
      Wara li kkunsidrat ir-Regolament (KE) Nru 689/2008 tal-Parlament Ewropew u tal-Kunsill tas-17 ta’ Ġunju 2008 dwar l-esportazzjoni u l-importazzjoni ta’ sustanzi kimiċi perikolużi (1), u b’mod partikolari t-tieni subparagrafu tal-Artikolu 12(1) tiegħu,
      Wara li kkonsultat il-Kumitat stabbilit bl-Artikolu 133 tar-Regolament (KE) Nru 1907/2006 tal-Parlament Ewropew u tal-Kunsill tat-18 ta’ Diċembru 2006 dwar ir-reġistrazzjoni, il-valutazzjoni, l-awtorizzazzjoni u r-restrizzjoni ta’ sustanzi kimiċi (REACH), li jistabbilixxi Aġenzija Ewropea għas-Sustanzi Kimiċi, li jemenda d-Direttiva 1999/45/KE u li jħassar ir-Regolament (KEE) Nru 793/93 tal-Kunsill u r-Regolament (KE) Nru 1488/94 tal-Kummissjoni kif ukoll id-Direttiva 76/769/KEE tal-Kunsill u d-Direttivi 91/155/KEE, 93/67/KEE, 93/105/KE u 2000/21/KE tal-Kummissjoni (2),
      Billi:

                  (1)

                  Skont ir-Regolament (KE) Nru 689/2008, il-Kummissjoni għandha tiddeċiedi, f’isem il-Komunità, jekk għandhiex tippermetti l-importazzjoni fil-Komunità ta’ kull sustanza kimika soġġetta għall-proċedura tal-Kunsens Infurmat bil-Quddiem (il-PIC), jew le.

                  (2)

                  Il-Programm tan-Nazzjonijiet Uniti għall-Ambjent (l-UNEP) u l-Organizzazzjoni tan-Nazzjonijiet Uniti għall-Ikel u l-Agrikoltura (l-FAO) inħatru sabiex jipprovdu s-servizzi ta’ segretarjat għat-tħaddim tal-proċedura tal-PIC stabbilita bil-Konvenzjoni ta’ Rotterdam dwar il-proċedura tal-kunsens infurmat bil-quddiem għal ċerti sustanzi kimiċi u pestiċidi perikolużi fil-kummerċ internazzjonali, minn hawn ‘il quddiem imsejħa “il-Konvenzjoni ta’ Rotterdam”, approvata mill-Komunità bid-Deċiżjoni tal-Kunsill 2006/730/KE (3).

                  (3)

                  Il-Kummissjoni, waqt li taġixxi bħala awtorità maħtura komuni, jeħtieġ li tibgħat deċiżjonijiet dwar l-importazzjoni ta’ sustanzi kimiċi soġġetti għall-proċedura tal-PIC lis-Segretarjat tal-Konvenzjoni ta’ Rotterdam, f’isem il-Komunità u l-Istati Membri tagħha.

                  (4)

                  Il-grupp tas-sustanzi kimiċi komposti tat-tributyltin żdied mal-proċedura tal-PIC, bħala pestiċidi, bid-deċiżjoni RC.4/5 tar-raba’ laqgħa tal-Konferenza tal-Partijiet u li għaliha l-Kummissjoni rċeviet tagħrif mis-Segretarjat tal-Konvenzjoni ta’ Rotterdam fil-forma ta’ dokument ta’ gwida dwar id-deċiżjoni. Il-komposti tat-tributyltin jaqgħu fl-ambitu tar-Regolament (KE) Nru 1907/2006 u jagħmlu parti minn dawk il-komposti organostanniċi li huma ristretti b’mod sever għall-użu bħala sustanzi u kostitwenti ta’ preparazzjonijiet li jaġixxu bħala sustanzi bijoċidali.

                  (5)

                  Is-sustanza attiva bis(tributyltin) oxide taqa’ fl-ambitu tad-Direttiva 98/8/KE tal-Parlament Ewropew u tal-Kunsill tas-16 ta’ Frar 1998 dwar it-tqegħid fis-suq tal-prodotti bijoċidali (4). Il-bis(tributyltin) oxide jagħmel parti mill-grupp tal-komposti tat-tributyltin u kien jintuża bħala preservattiv tal-injam sakemm dan l-użu li kien għad baqa’ ġie pprojbit bir-Regolament tal-Kummissjoni (KE) Nru 1048/2005 tat-13 ta’ Ġunju 2005 li jemenda r-Regolament tal-Kummissjoni (KE) Nru 2032/2003 dwar it-tieni fażi tal-programm ta’ xogħol ta’ 10 snin li jissemma fl-Artikolu 16(2) tad-Direttiva 98/8/KE tal-Parlament Ewropew u tal-Kunsill li jikkonċerna t-tqegħid fuq is-suq ta’ prodotti bijoċidali (5).

                  (6)

                  Għandha tittieħed deċiżjoni finali dwar l-importazzjoni tal-komposti tat-tributyltin skont dan,

            IDDEĊIDIET KIF ĠEJ:
      Artikolu 1
      Id-deċiżjoni finali dwar l-importazzjoni tal-komposti tat-tributyltin kif stabbilita fil-formola għat-tweġiba dwar l-importazzjoni fl-Anness għandha tiġi adottata.

         Magħmul fi Brussell, it-30 ta’ Novembru 2009.

               Għall-Kummissjoni

            Stavros DIMAS

               Membru tal-Kummissjoni

         (1)  ĠU L 204, 31.7.2008, p. 1.

         (2)  ĠU L 396, 30.12.2006, p. 1.

         (3)  ĠU L 299, 28.10.2006, p. 23.

         (4)  ĠU L 123, 24.4.1998, p. 1.

         (5)  ĠU L 178, 9.7.2005, p. 1.

         ANNESS

            FORMOLA GĦAT-TWEĠIBA DWAR L-IMPORTAZZJONI

         Test ta 'immaġni

            Pajjiż
            Il-Komunità Ewropea
            (L-Istati Membri: l-Awstrija, il-Belġju, il-Bulgarija, Ċipru, id-Danimarka, l-Estonja, il-Finlandja, Franza, il-Ġermanja, il-Greċja, l-Irlanda, l-Italja, il-Latvja, il-Litwanja, il-Lussemburgu, Malta, l-Olanda, il-Polonja, il-Portugall, ir-Renju Unit, ir-Repubblika Ċeka, ir-Rumanija, is-Slovakkja, is-Slovenja, Spanja, l-Ungerija, l-Iżvezja)
            TAQSIMA 1 L-IDENTITÀ TAS-SUSTANZA KIMIKA
            1.1 Isem komuni
            Komposti tat-tributyltin (TBT) (1) inklużi: tributyltin oxide; tributyltin benzoate; tributyltin chloride; tributyltin fluoride; tributyltin linoleate; tributyltin methacrylate; tributyltin naphthenate.
            1.2 Numru tas-CAS
            Tributyltin: 56-35-9
            Tributyltin benzoate: 4342-36-3
            Tributyltin chloride: 1461-22-9
            Tributyltin fluoride: 1983-10-4
            Tributyltin linoleate: 24124-25-2
            Tributyltin methacrylate: 2155-70-6
            Tributyltin naphthenate: 85409-17-2
            1.3 Kategorija
            Pestiċida
            Industrijali
            Formulazzjoni ta’ pestiċida perikoluża ħafna
            TAQSIMA 2 INDIKAZZJONI DWAR IT-TWEĠIBA PREĊEDENTI, JEKK KIEN HEMM
            2.1 Din hija l-ewwel darba li qed tintbagħat tweġiba dwar l-importazzjoni għal din is-sustanza kimika fil-pajjiż.
            2.2 Din hija modifika ta’ tweġiba preċedenti.
            Data tal-ħruġ tat-tweġiba preċedenti: …
            TAQSIMA 3 TWEĠIBA DWAR L-IMPORTAZZJONI FUTURA
            Deċiżjoni finali (Imla t-taqsima 4 ta’ hawn taħt)
            JEW
            Tweġiba interim (Imla t-taqsima 5 ta’ hawn taħt)
            TAQSIMA 4 DEĊIŻJONI FINALI, SKONT MIŻURI NAZZJONALI LEĠIŻLATTIVI JEW AMMINISTRATTIVI
            4.1 L-ebda kunsens għall-importazzjoni
            L-importazzjoni tas-sustanza kimika mis-sorsi kollha hija pprojbita simultanjament?
            Iva
            Le
            Il-produzzjoni domestika tas-sustanza kimika għall-użu domestiku hija pprojbita simultanjament?
            Iva
            Le
            (1) “TBT” tintuża f’dan id-dokument biex tirrappreżenta d-derivati kollha tat-tributyltin (jew il-komposti), minħabba li l-forma attiva hija l-istess għall-komposti kollha.

         Test ta 'immaġni

            4.2 Il-kunsens għall-importazzjoni
            4.3 Il-kunsens għall-importazzjoni soġġett biss għal kundizzjonijiet speċifikati
            Il-kundizzjonijiet speċifikati huma:
            Il-kundizzjonijiet għall-importazzjoni tas-sustanza kimika huma l-istess għas-sorsi kollha tal-importazzjoni?
            Iva
            Le
            Il-kundizzjonijiet għall-produzzjoni domestika tas-sustanza kimika għall-użu domestiku huma l-istess għall-importazzjonijiet kollha?
            Iva
            Le
            4.4 Miżura nazzjonali leġiżlattiva jew amministrattiva li fuqha hija bbażata d-deċiżjoni finali
            Deskrizzjoni tal-miżura nazzjonali leġiżlattiva jew amministrattiva:
            It-tqegħid fis-suq jew l-użu tal-prodotti għall-protezzjoni tal-pjanti li fihom il-komposti tat-tributyltin huma pprojbiti minħabba li dawn is-sustanzi attivi mhumiex inklużi fl-Anness I għad-Direttiva tal-Kunsill 91/414/KEE tal-15 ta’ Lulju 1991 li tikkonċerna t-tqegħid fis-suq ta’ prodotti għall-protezzjoni tal-pjanti (ĠU L 230, 19.8.1991, p. 1) u skont ir-Regolament tal-Kummissjoni (KE) Nru 2076/2002 tal-20 ta’ Novembru 2002 li jestendi t-terminu msemmi fl-Artikolu 8(2) tad-Direttiva tal-Kunsill 91/414/KEE u dwar in-nuqqas ta’ inklużjoni ta’ xi sustanzi attivi fl-Anness I ta’ dik id-Direttiva u l-irtirar ta’ awtorizzazzjonijiet għall-prodotti għall-ħarsien tal-pjanti li fihom dawn is-sustanzi (ĠU L 319, 23.11.2002, p. 3).
            It-tqegħid fis-suq jew l-użu tal-prodotti bijoċidali li fihom il-komposti tat-tributyltin huma pprojbiti minħabba li dawn is-sustanzi attivi mhumiex inklużi fl-Anness I għad-Direttiva 98/8/KE tal-Parlament Ewropew u tal-Kunsill tas-16 ta’ Frar 1998 dwar it-tqegħid fis-suq tal-prodotti bijoċidali (ĠU L 123, 24.4.1998, p. 1) u skont ir-Regolament tal-Kummissjoni (KE) Nru 1451/2007 tal-4 ta’ Diċembru 2007 dwar it-tieni fażi tal-programm ta’ ħidma ta’ 10 snin imsemmi fl-Artikolu 16(2) tad-Direttiva 98/8/KE tal-Parlament Ewropew u tal-Kunsill rigward it-tqegħid fis-suq ta’ prodotti bijoċidali (ĠU L 325, 11.12.2007, p. 3).
            Barra minn hekk, it-tqegħid fis-suq jew l-użu tal-komposti organostanniċi kollha għat-trattament tal-ilmijiet industrijali huma pprojbiti skont il-punt 20 tal-Anness XVII għar-Regolament (KE) Nru 1907/2006 tal-Parlament Ewropew u tal-Kunsill tat-18 ta’ Diċembru 2006 dwar ir-reġistrazzjoni, il-valutazzjoni, l-awtorizzazzjoni u r-restrizzjoni ta’ sustanzi kimiċi (REACH), li jistabbilixxi Aġenzija Ewropea għas-Sustanzi Kimiċi, li jemenda d-Direttiva 1999/45/KE u li jħassar ir-Regolament (KEE) Nru 793/93 tal-Kunsill u r-Regolament (KE) Nru 1488/94 tal-Kummissjoni kif ukoll id-Direttiva 76/769/KEE tal-Kunsill u d-Direttivi 91/155/KEE, 93/67/KEE, 93/105/KE u 2000/21/KE tal-Kummissjoni (ĠU L 396, 30.12.2006, p. 1).
            TAQSIMA 5 TWEĠIBA INTERIM
            5.1 L-ebda kunsens għall-importazzjoni
            L-importazzjoni tas-sustanza kimika mis-sorsi kollha hija pprojbita simultanjament?
            Iva
            Le
            Il-produzzjoni domestika tas-sustanza kimika għall-użu domestiku hija pprojbita simultanjament?
            Iva
            Le
            5.2 Il-kunsens għall-importazzjoni

         Test ta 'immaġni

            5.3 Il-kunsens għall-importazzjoni soġġett biss għal kundizzjonijiet speċifikati
            Il-kundizzjonijiet speċifikati huma:
            Il-kundizzjonijiet għall-importazzjoni tas-sustanza kimika huma l-istess għas-sorsi kollha tal-importazzjoni?
            Iva
            Le
            Il-kundizzjonijiet għall-produzzjoni domestika tas-sustanza kimika għall-użu domestiku huma l-istess għall-importazzjonijiet kollha?
            Iva
            Le
            5.4 Indikazzjoni ta’ kunsiderazzjoni attiva sabiex tintlaħaq deċiżjoni finali
            Hemm deċiżjoni finali taħt kunsiderazzjoni attiva?
            Iva
            Le
            5.5 Tagħrif jew għajnuna mitluba sabiex tintlaħaq deċiżjoni finali
            Qed jintalab it-tagħrif addizzjonali li ġej mis-Segretarjat:
            Qed jintalab it-tagħrif addizzjonali li ġej mill-pajjiż li nnotifika l-azzjoni regolatorja finali:
            Qed tintalab l-għajnuna li ġejja mis-Segretarjat għall-evalwazzjoni tas-sustanza kimika:
            TAQSIMA 6 TAGĦRIF ADDIZZJONALI RILEVANTI, LI JISTA’ JINKLUDI:
            Din is-sustanza kimika attwalment hija rreġistrata fil-pajjiż?
            Iva
            Le
            Din is-sustanza kimika hija mmanifatturata fil-pajjiż?
            Iva
            Le
            Jekk weġibt iva għal kwalunkwe minn dawn il-mistoqsijiet:
            Din is-sustanza hija maħsuba għall-użu domestiku?
            Iva
            Le
            Din is-sustanza hija maħsuba għall-esportazzjoni?
            Iva
            Le

         Test ta 'immaġni

            Rimarki oħra
            Skont id-Direttiva tal-Kunsill 67/548/KEE, il-komposti tat-tributyltin huma kklassifikati bħala:
            T (tossiċi): R25 – tossiċi jekk jinbelgħu; R48/23/25 – tossiċi, periklu li jagħmlu ħsara ta’ natura serja minn esponiment fit-tul jekk jiġu inalati u jekk jinbelgħu;
            N (perikolużi għall-ambjent): R50/53 – tossiċi ħafna għall-organiżmi akkwatiċi, jistgħu jikkawżaw effetti negattivi fit-tul fl-ambjent akkwatiku;
            Xn (jagħmlu l-ħsara) R21 – jagħmlu l-ħsara jekk jiġu f’kuntatt mal-ġilda;
            Xi (irritanti): R36/38 – irritanti għall-għajnejn u l-ġilda.
            TAQSIMA 7 L-AWTORITÀ NAZZJONALI MAĦTURA
            Istituzzjoni
            Il-Kummissjoni Ewropea, id-DĠ tal-Ambjent
            L-indirizz
            BU 9 6/167, 1049 Brussell, Il-Belġju
            Isem il-persuna inkarigata
            Is-Sur Paul Speight
            Il-pożizzjoni li tokkupa l-persuna inkarigata
            Deputat Kap tal-Unità
            Nru tat-telefown
            32 2 296 41 35
            Nru tal-feks
            32 2 296 76 16
            Indirizz elettroniku
            Paul.Speight@ec.europa.eu
            Data, firma f’isem l-awtorità nazzjonali maħtura u siġill uffiċjali: …
            JEKK JOGĦĠBOK IBGĦAT LURA L-FORMOLA MIMLIJA LIL:
            Secretariat for the Rotterdam Convention
            Food and Agriculture Organization of the United Nations (FAO)
            Viale delle Terme di Caracalla
            00100 Rome, Italy
            Nru tat-tel. (+ 39 06) 5705 3441
            Nru tal-feks: (+ 39 06) 5705 6347
            Indirizz elettroniku: pic@pic.int
            JEW
            Secretariat for the Rotterdam Convention
            United Nations Environment
            Programme (UNEP)
            11-13, Chemin des Anémones
            CH – 1219 Châtelaine, Geneva, Switzerland
            Nru tat-tel. (+ 41 22) 917 8177
            Nru tal-feks: (+ 41 22) 917 8082
            Indirizz elettroniku: pic@pic.int


title: 2013/181/UE: Deċiżjoni tal-Kunsill tat- 22 ta’ April 2013 li tistabbilixxi lista ta' tliet Imħallfin ad interim tat-Tribunal għas-Servizz Pubbliku

text:
                  23.4.2013

                  MT

                  Il-Ġurnal Uffiċjali tal-Unjoni Ewropea

                  L 111/49

         DEĊIŻJONI TAL-KUNSILL
         tat-22 ta’ April 2013
         li tistabbilixxi lista ta' tliet Imħallfin ad interim tat-Tribunal għas-Servizz Pubbliku
         (2013/181/UE)
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 257 tiegħu,
         Wara li kkunsidra t-Trattat li jistabbilixxi l-Komunità Ewropea tal-Enerġija Atomika, u b’mod partikolari l-Artikolu 106a(1) tiegħu,
         Wara li kkunsidra l-Protokoll dwar l-Istatut tal-Qorti tal-Ġustizzja tal-Unjoni Ewropea, u b'mod partikolari t-tieni paragrafu tal-Artikolu 62c, tiegħu,
         Wara li kkunsidra r-Regolament (UE, Euratom) Nru 979/2012 tal-Parlament Ewropew u tal-Kunsill tal-25 ta' Ottubru 2012 dwar l-Imħallfin ad interim tat-Tribunal għas-Servizz Pubbliku tal-Unjoni Ewropea (1), u b'mod partikolari l-Artikolu 1 tiegħu,
         Wara li kkunsidra r-rakkomandazzjoni tal-President tal-Qorti tal-Ġustizzja tal-10 ta' Diċembru 2012,
         Billi:

                     (1)

                     Il-Protokoll dwar l-Istatut tal-Qorti tal-Ġustizzja tal-Unjoni Ewropea, jipprevedi l-possibbiltà li jiżdiedu Mħallfin ad interim mal-qrati speċjalizzati sabiex jissostitwixxu l-Imħallfin assenti li, għalkemm ma jkunux qed ibatu minn diżabilità li titqies bħala totali, ma jistgħux, għal żmien twil, jipparteċipaw fit-trattazzjoni ta' kawżi.

                     (2)

                     Ir-Regolament (UE, Euratom) Nru 979/2012 tal-Parlament Ewropew u tal-Kunsill tal-25 ta' Ottubru 2012 dwar l-Imħallfin ad interim tat-Tribunal għas-Servizz Pubbliku tal-Unjoni Ewropeajipprevedi li l-Kunsill, filwaqt li jaġixxi unanimament fuq il-proposta tal-President tal-Qorti tal-Ġustizzja, jistabbilixxi lista ta' tliet persuni maħtura fil-pożizzjoni ta' Mħallfin ad interim. Dawn l-Imħallfin għandhom jintgħażlu minn fost persuni li kienu membri tal-Qorti tal-Ġustizzja tal-Unjoni Ewropea li jistgħu jżommu ruħhom disponibbli għat-Tribunal għas-Servizz Pubbliku. Huma għandhom jinħatru għal perijodu ta’ erba’ snin u l-mandat tagħhom jista' jiġġedded. Din il-lista tiddetermina wkoll l-ordni li fiha l-Imħallfin ad interim jintalbu jaqdu dmirijiethom.

                     (3)

                     Jeħtieġ li tiġi stabbilita lista ta' tliet Imħallfin ad interim tat-Tribunal għas-Servizz Pubbliku,

               ADOTTA DIN ID-DEĊIŻJONI:

            Artikolu 1
            Qed tiġi stabbilita lista ta' tliet Imħallfin ad interim tat-Tribunal għas-Servizz Pubbliku. Din magħmula minn:

                        —

                        Is-Sur Haris TAGARAS, li kien Imħallef tat-Tribunal għas-Servizz Pubbliku,

                        —

                        Is-Sur Arjen W. H. MEIJ, li kien Imħallef tat-Tribunal,

                        —

                        Is-Sinjura Verica TRSTENJAK, li kienet l-Avukat Ġenerali tal-Qorti tal-Ġustizzja u Imħallef tat-Tribunal.

                  Din il-lista qed tiġi ppreżentata fl-ordni li fiha l-Imħallfin ad interim ser jintalbu, meta jkun meħtieġ, jaqdu l-funzjonijiet tagħhom.

            Artikolu 2
            Din id-Deċiżjoni għandha tidħol fis-seħħ fil-jum ta' wara dak tal-pubblikazzjoni tagħha f'Il-Ġurnal Uffiċjali tal-Unjoni Ewropea.

            Magħmul fil-Lussemburgu, it-22 ta’ April 2013.

                  Għall-Kunsill

                  Il-President

               E. GILMORE

            (1)  ĠU L 303, 31.10.2012, p. 83.


title: Deċiżjoni tar-Rappreżentanti tal-Gvernijiet tal-Istati Membri tat- 30 ta’ Novembru 2009 dwar il-ħatra ta’ Avukat Ġenerali fil-Qorti tal-Ġustizzja tal-Komunitajiet Ewropej

text:
               20.1.2010

               MT

               Il-Ġurnal Uffiċjali tal-Unjoni Ewropea

               L 14/12

         DEĊIŻJONI TAR-RAPPREŻENTANTI TAL-GVERNIJIET TAL-ISTATI MEMBRI
   tat-30 ta’ Novembru 2009
   dwar il-ħatra ta’ Avukat Ġenerali fil-Qorti tal-Ġustizzja tal-Komunitajiet Ewropej
   (2010/33/KE, Euratom)
   IR-RAPPREŻENTANTI TAL-GVERNIJIET TAL-ISTATI MEMBRI TAL-KOMUNITAJIET EWROPEJ,
   Wara li kkunsidraw it-Trattat li jistabbilixxi l-Komunità Ewropea, u b’mod partikolari l-Artikolu 223 tiegħu,
   Wara li kkunsidraw it-Trattat li jistabbilixxi l-Komunità Ewropea tal-Enerġija Atomika, u b’mod partikolari l-Artikolu 139 tiegħu,
   Billi, skont l-Artikoli 7 u 8 tal-Protokoll dwar l-Istatut tal-Qorti tal-Ġustizzja u b’konsegwenza tal-mewt tas-Sur Dámaso Ruiz-Jarabo Colomer, għandu jiġi maħtur Avukat Ġenerali fil-Qorti tal-Ġustizzja tal-Komunitajiet Ewropej għall-bqija tal-mandat tas-Sur Dámaso Ruiz-Jarabo Colomer, jiġifieri sas-6 ta’ Ottubru 2015,
   IDDEĊIDEW KIF ĠEJ:
   Artikolu 1
   Is-Sur Pedro Cruz Villalón huwa maħtur Avukat Ġenerali tal-Qorti tal-Ġustizzja tal-Komunitajiet Ewropej għall-perijodu mit-30 ta’ Novembru 2009 sas-6 ta’ Ottubru 2015.
   Artikolu 2
   Din id-Deċiżjoni għandha tiġi pubblikata f’Il-Ġurnal Uffiċjali tal-Unjoni Ewropea.

      Magħmul fi Brussell, it-30 ta’ Novembru 2009.

            Il-President

         B. ASK